title: Gávdos

text:
Gávdos on karu kalliosaari, mutta sieltä on löydetty 460 eri putkilokasvilajia. Suuri osa lajeista on Afrikan pohjoisosille tyypillisiä. Osa näistä lajeista kasvaakin Euroopassa ainoastaan Gávdoksen saarella. Saari on gariguen ja katajien peittämä, ja sen sisäosissa kasvaa esimerkiksi turkinmäntyä ja villitimjamia.
Gávdoksella ja Gavdopoúlalla tavataan Afrikassa ja Lähi-idässä kasvavaa "Artemisia herba-alba" -nimistä marunoihin kuuluvaa aavikkokasvia, jota esiintyy Euroopan alueella ainoastaan Espanjassa ja osassa Ranskan lounaisosaa. Saaret ovat myös "Polygala venulosa" -linnunruoholajin elinpaikka. Muualla kasvia tavataan Etelä-Kreikassa, Anatoliassa, Kyproksella ja Aigeianmeren alueella. Kuputeurikka elää puolestaan Gávdoksen ja Gavdopoúlan lisäksi Libyassa, Egyptissä ja Anatoliassa, ja se on suojeltu Kreikassa presidentin asetuksella.


title: Gávdos

text: Kurjenmiekkakasveihin kuuluva "Gynandriris monophylla" kasvaa Euroopassa ainoastaan Gávdoksen saarella. Auringonkukkien sukulaista, "Filago aegaea ssp. aristata" -kasvia tavataan sen sijaan Gávdoksen ja Gavdopoúlan lisäksi ainoastaan Jooniansaarilla, Kreetalla, Kyproksella ja Aigeianmeren itä- ja eteläosissa. Nokkoskasveihin kuuluva "Parietaria cretica" kasvaa Gávdoksen ja Gavdopoúlan lisäksi myös muun muassa Aigeianmeren alueella ja Sisiliassa. Oleanterikasveihin kuuluvaa "Periploca angustifolia" -kasvia puolestaan tavataan Kreikassa ainoastaan Gávdoksella ja toisella Kreetan lähisaarella, Chrysíllä. Itäisen Välimeren alueen kotoperäinen jaloleinikki elää Kreikassa villinä Gávdoksen ja Gavdopoúlan lisäksi Aigeianmeren seudulla ja Kreetalla.


title: Gávdos

text:
Ristikukkaista "Hutchinsia procumbens" -kasvia tavataan Kreikassa ainoastaan Gávdoksen, Kárpathoksen ja Kásoksen saarilla, ja se kuuluu IUCN:n (1993). Lounais-Aasiassa ja Pohjois-Afrikassa pääasiassa kasvava kohokkilaji "Silene succulenta ssp. succulenta" kasvaa Euroopan alueella ainoastaan Kreetan eteläpuolisilla pienillä saarilla, kuten Gávdoksella ja Chrysíllä. Kreetantulppaani on Aigeianmeren alueen kotoperäinen laji, ja sitä tavataan myös Gávdoksella ja Gavdopoúlalla. Se on myös suojeltu Kreikan presidentin asetuksella. Saaren pienissä lammissa kasvaa harvinaista "Callitriche pulchra" -vesitähteä.
Jänönputkilaji "Bupleurum gaudianum" ja kämmekkälaji "Ophrys doerfleri" ovat Gávdoksen ja Gavdopoúlan saarten kotoperäisiä lajeja. "Ophrys doerfleri" on suojeltu Kreikan presidentin asetuksella, kuten myös "Ononis verae", jota kasvaa ainoastaan Gávdoksella ja Gavdopoúlalla sekä Kreetan rannikolla näiden saarten kohdalla. Kasvi kuuluu myös IUCN:n punaiseen listaan (1993). Samaan listaan kuuluvat myös harvinaiset "Chlamydophora tridentata", sarviapilan sukulainen "Trigonella spinosa", "Lamyropsis cynaroides" sekä harvinainen ja vaarantunut leijonanlyhty, joita niin ikään tavataan saarilla.


title: Gávdos

text: Saarella on paljon vuohia, ja muuttolinnut levähtävät siellä keväisin ja syksyisin. Gávdoksen lähivesillä elää kaskelottilaumoja. Gávdoksella ja Gavdopoúlalla elää liskolajien "Cyrtopodion kotschyi" ja "Hemidactylus turcicus" sekä käärmelajin "Telescopus fallax" alalajeja, jotka ovat myös kotoperäisiä ja presidentin asetuksella suojeltuja. "Deroceras gavdosensis" on vain Gávdoksella ja Gavdopoúlalla tavattava kotilolaji. Lisäksi Gávdoksella elää etanoita, jotka ovat joko Kreetalla tai Kreikassa kotoperäisiä.


title: Gávdos

text: Gávdos on ensimmäinen metsäinen saari Afrikasta pohjoiseen suuntaavien muuttolintujen reitillä, minkä ansiosta se on otollinen paikka tutkia kevätmuuttoa. Lintujen rengastus on osoittanut, että Gávdoksella ruokailee ja levähtää yli 50 lintulajia. Toinen lähde kertoo saarella tavatun yhteensä 121 eri lintulajia, joista moni on rauhoitettu. Saarella tärkeimpiä lintukohteita ovat Ámbelos, Metóchi ja Kastrí, sillä niistä löytyy ravintoa ja viljelyalueita. Gávdos muodostaa yhdessä läheisen Gavdopoúlan kanssa 3 600 hehtaarin laajuisen kansainvälisesti tärkeän lintualueen. Suojelualueella asuu muun muassa karimetsoyhdyskunta ja kyläpöllösiä.


title: Gávdos

text: Kevätmuuton huippukohta ajoittuu huhtikuun puolivälistä toukokuun alkuun. Tällöin saarella on sadoittain lintuja, kuten pensastaskuja, kirjosieppoja, balkaninsieppoja, sepelsieppoja ja harmaasieppoja. Läpi kevään saarella tavataan lehtokerttua. Myös sirittäjiä, törmäpääskyjä, räystäspääskyjä, haarapääskyjä, mehiläissyöjiä, pensaskerttuja, punapäälepinkäisiä, rusotaskuja, kivitaskuja, ruokokerttusia, tuulihaukkoja, niittysuohaukkoja, ruskosuohaukkoja, sinisuohaukkoja, arosuohaukkoja ja kyläpöllösiä levähtää saarella säännöllisesti. Lisäksi saarella pysähtyy suuria parvia lapinkirvisiä ja metsäkirvisiä. Osa linnuista palaa jo heinäkuussa Gávdoksen kautta takaisin Afrikkaan.


title: Gávdos

text: Vaikka Gávdoksella levähtää suuria määriä lintuja, saarella pesii silti hyvin vähän eri lintulajeja. Säännöllisiä pesijöitä ovat esimerkiksi minervanpöllö, västäräkki, tikli, sinirastas ja rusotasku.


title: Gávdos

text: Nykyisin saarta vaivaa eroosio, joka johtuu viljelysmaiden muokkaamisesta sekä asuinalueiden hylkäämisestä. Eroosio johtaa puolestaan siihen, että männyt alkavat vallata alaa ja näin saaren biodiversiteetti vähentyy. Gávdoksen hiekkadyynien ekosysteemi on vaarassa tuhoutua matkailun, uusien teiden ja rakennusten rakentamisen vuoksi.


title: Gávdos

text: Gávdoksen uhkia ovat myös tulipalot, sillä saarella ei ole paloasemaa ja saaren mäntypuut ovat helposti syttyviä. Tulipalon sattuessa kasvillisuutta uhkaa täystuho, sillä saarella ei ole mitään, mikä voisi estää tulen leviämisen. Gávdoksen merialueilla uhkana ovat eteläpuolelta kulkevien suurien öljytankkereiden aiheuttamat mahdolliset öljypäästöt sekä laiton kalastus, jossa käytetään apuna troolausta ja dynamiittia.


title: Gávdos

text: Gávdoksella vallitsee subtrooppinen ilmasto. Kesäisin saaren keskilämpötila on 26 astetta. Toisinaan Afrikan suunnasta puhaltavat aavikkotuulet nostavat Gávdoksen lämpötilan jopa 40–45 asteeseen. Talvisin keskilämpötila on 11–12 astetta. Aurinkotunteja saarella on vuodessa yli 3 000 tuntia.


title: Gávdos

text:
Gávdoksella on ollut asutusta neoliittiselta kaudelta lähtien. Läheiseltä Gavdopoúlan saarelta on löydetty merkkejä, jotka viittaavat minolaiseen asutukseen. Gávdos solmi ystävyyssopimuksen vuonna 300 eaa. Kreetan silloisen pääkaupungin Górtynin kanssa. Egyptiläiset veivät saarelta setriöljyä ja suolaa. Setriöljyä he tarvitsivat laivojensa huoltamiseen sekä muumiointiin.
Roomalaiset perustivat saarelle kauppa-aseman, sillä saari sijaitsi Aleksandrian ja Sisilian puolivälissä. He rakensivat saarelle myös malmikaivoksen ja vesisäiliöitä. Rooman vallan aikana Gávdoksen mäntymetsät hupenivat, sillä niitä käytettiin polttoaineena.


title: Gávdos

text:
Apostoli Paavali ajautui myrskyssä maihin vuonna 62 Gávdoksella ollessaan matkalla Roomaan. Paavali jäi saarelle joksikin aikaa, ennen kuin lähti jatkamaan matkaa. Matka päättyi haaksirikkoon Maltalla. Sittemmin saaresta tuli osa Bysantin valtakuntaa. Tuona aikana saaren väkiluku oli noin 8 000 ja asukkaat saivat elantonsa kasvattamalla lampaita ja vuohia. Saarella oli myös oma piispa. Arabimerirosvot saapuivat saarelle 800-luvulla ja ottivat sen haltuunsa. Merirosvot olivat vallassa 1100-luvulle saakka. He ryöstelivät saarelaisten omaisuutta ja myivät saaren asukkaita orjiksi eri puolille maailmaa. Monen gávdoslaisen tiedetään piileskelleen Kreetalla Sfakián vuoristossa. Merirosvojen jälkeen vallan saarella otti jälleen Bysantin valtakunta. Gávdos oli kuitenkin merirosvokaudella autioitunut, eikä kukaan uskaltanut palata saarelle, sillä se oli turvaton ja sijaitsikin melko kaukana.
Venetsia otti saaren haltuunsa 1600-luvulla. Osmanien valtakunnan osaksi saari tuli vuonna 1665. Gávdos asutettiin uudelleen vuoteen 1880 mennessä, jolloin asukkaita oli saarella 418. Osmanit itse eivät saarta asuttaneet. Brittiläinen merenkulkija Thomas Abel Brimage Spratt vieraili Gávdoksella 1800-luvulla. Hän kertoi myöhemmin, että ennen rantautumista alukselle saapui naisia ja miehiä, jotka olivat täysin alastomia. Spratt löysi saaren luoteisosasta päättömän naista esittävän patsaan, joka on nykyisin esillä British Museumissa Lontoossa.


title: Gávdos

text: Gávdokselle valmistui vuonna 1880 majakka, joka oli valon kantokyvyltään (42 meripeninkulmaa eli noin 77,8 kilometriä) maailman toiseksi suurin. Siinä oli käytetty materiaalina muun muassa ranskalaista, Santorinin saarelta tuotua fajanssia ja kristallia.


title: Gávdos

text: Gávdos ja Gavdopoúla tulivat Lontoon sopimuksella vuonna 1913 osaksi Kreikkaa. 1930-luvulla saarelle karkotettiin yli 250 kreikkalaista kommunistia. Esimerkiksi Markos Vafiadis (1906–1992) joutui saarelle. Kastríssa ja Sarakiníkossa on karkotettujen rakentamia taloja. Saksalainen vesilentokone toi 400 sotilasta Trypitínniemelle toisen maailmansodan aikana. Saksalaiset saivat Gávdoksen hallintaansa ilman vastarintaa ja tekivät saaresta tarkkailuaseman, jolta valvottiin itäistä Välimerta. He tuhosivat saarelta lähtiessään majakan vuonna 1941. Kreetalla käytiin 20. toukokuuta – 1. kesäkuuta 1941 taistelu Saksan ja liittoutuneiden välillä. Taistelu päättyi Saksan voittoon, jonka seurauksena osa liittoutuneiden joukoista vetäytyi Gávdokselle.


title: Gávdos

text: Saarella ei ollut vielä 1960-luvun lopulla puhelimia tai sähköä, ja vesivarat olivat vähäiset. Gávdoslaisia muutti noihin aikoihin suurin joukoin Kreetan Paleóhoraan tai muualle saarelle sekä pääkaupunki Ateenaan. Kreetan gávdoslaisyhteisö tunnetaan nimellä Gavdiotika. Siemens asensi saarelle vuonna 1986 aurinkopaneeleita sekä lahjoitti saaren asukkaille televisioita, lamppuja ja jääkaappeja. Nykyisin vettä on riittävästi ja osa saarta on sähköverkon piirissä.


title: Gávdos

text: Hippejä alkoi saapua Gávdokselle 1970-luvulla, ja nykyisin saaren pohjoisosan Agíos Ioánniksen rannalla elää hippiyhteisö.


title: Gávdos

text: Vuonna 1996 Kreetan eteläpuolelle suunniteltiin Nato-harjoitusta. Nato-maa Turkki ilmoitti tällöin yllättäen, että Gávdos tuli jättää harjoituksen ulkopuolelle, koska Turkin mielestä saaren suvereniteetti oli epäselvä.


title: Gávdos

text: Gávdoksen saarelle suunniteltiin kreetalaisten ympäristöjärjestöjen mukaan 1990-luvun lopulla rakennettavaksi 400 hengen asuinaluetta, laivojen huoltopaikkoja, teollisuuslaitoksia sekä helikopterikenttiä. Kreikan ympäristöministeriö väitti, ettei se tiennyt asiasta mitään, ja asiaa käsiteltiin Euroopan unionin tasollakin. Lopulta maaliskuussa 1999 suunnitelmista luovuttiin.


title: Gávdos

text: Kreikkalaisen marxilaisen Marraskuun 17. -terroristijärjestön johtojäsen pidätettiin vuonna 2002. Pian kävi ilmi, että pidätetty oli asunut vuosia Gávdoksella toimien mehiläishoitajana. Vuosina 2003–2005 saarelle rakennettiin uusi majakka, joka ei ole käytössä, mutta toimii nykyisin museona.


title: Gávdos

text: Gávdoksen kunnassa asui vuoden 2011 väestönlaskennan mukaan 152 asukasta. Vuoden 2001 väestönlaskennassa Gávdoksen kyläkunnassa (), jota nimeä Gávdoksen kunnasta vuoden 2010 loppuun saakka käytettiin, oli 98 asukasta. Talvisin saarella asuu lähteestä riippuen 40–50 ihmistä, joista pääosa on vanhuksia. Saaren pohjoisosan Agíos Ioánniksen rannalla elää hippiyhteisö, joka käsittää loppukesään mennessä aina useita satoja hippejä.


title: Gávdos

text: Gávdoslaisten pääelinkeino on 14 tavernan ja majoituspaikkojen pito kesäisin. Toiseksi tärkein elinkeino on lampaanhoito. Kolmantena ovat talvisin saarella tehtävät rakennustyöt sekä kalastus. Kesän kuluessa Gávdoksella käy joitain satoja matkailijoita, joille pyritään koko ajan tekemään lisää tilaa. Saarella viljellään myös vihanneksia ja viljaa. Oliivit eivät Gávdoksella kasva.


title: Gávdos

text: Gávdoksella toimii radioasema Gavdos FM 88,8.


title: Gávdos

text: Gávdoksen nähtävyyksiä ovat esimerkiksi 2000-luvun alussa rakennettu uusi majakka Ámbeloksen kylässä, Vatsianán kansanperinteen museo ja Kefalin autioituneessa kylässä sijaitsevan puolivalmiin linnoituksen jäänteet. Linnoituksen rakennustyöt aloitettiin Venetsian valtakaudella. Sarakiníkossa sijaitsee Rooman vallan ajalta peräisin olevaa keramiikkaa.


title: Gávdos

text: Siopatasta ja Sellakiasta on löydetty keramiikkaa ja kivityökaluja, jotka on ajoitettu esihistorialliselta ajalta roomalaisajalle saakka. Ágios Geórgioksessa on roomalaiselta ajalta peräisin oleva vesisäiliö. Ágios Geórgioksesta Lavrakaan, Agíos Ioánnikseen ja Kedreen on aikoinaan kuljetettu vettä kanavaa pitkin. Nykyaikaan saakka on säilynyt osia tästä kanavasta. Kedrestä pohjoiseen sijaitsee vanha hautausmaa, joka on ajoitettu klassiselle ja hellenistiselle kaudelle. Laajemmalta alueelta on tehty löytöjä, jotka on ajoitettu minolaiselta ja mykeneläiseltä ajalta aina bysanttilaiselle ajalle saakka. Lavrakassa oli antiikin aikana Gávdoksen satama, joka nykyisin on noin kolme metriä merenpinnan alapuolella litosfäärilaattojen liikkeiden vuoksi. Uusi satama perustettiin Sarakiníkoon. Saaren keskiosassa sijaitsee uusi amfiteatteri.


title: Gávdos

text: Kesällä saarelle on säännöllistä laivaliikennettä Kreetan Palaióchorasta ja Chóra Sfakíonista. Talvella vain yksi laiva liikennöi saarelle kuljettaen saaren asukkaille tavaraa. Laivat saapuvat saarella pieneen Karavén satamaan, josta on noin tunnin kävelymatka saaren pääkylään Kastríin. Hätätapauksen sattuessa Gávdokselta pääsee pois myös helikopterilla.


title: Gávdos

text: Toukokuusta lokakuuhun Chóra Sfakíonista on 2–4 lähtöä viikossa ja matka-aika on 1,5 tuntia. Palaióchorasta on puolestaan kolme lähtöä viikossa ja matka-aika tuolla välillä on 2–3,5 tuntia. Marraskuusta huhtikuuhun ainoastaan Palaióchorasta liikennöi sään salliessa laiva kahdesti viikossa Gávdokselle.


title: Gávdos

text: Gávdoksella liikennöi paikallisbussi. Saarella on mahdollista myös vuokrata autoja sekä polku- tai moottoripyöriä. Gávdoksen teitä alettiin parantaa 1980-luvulla, ja nykyisin saarella on sora-, betoni- ja asfalttiteitä.


title: Gávdos

text: Pääkylä Kastríssa on lääkäriasema, poliisiasema, koulu ja kauppa, jossa on myös posti. Koulussa oli vuonna 2006 seitsemän oppilasta. Matkailijat suuntaavat yleensä Sarakiníkon rannalle, jossa on puhelinautomaatti, muutama taverna, kauppoja ja huoneiden vuokraajia. Sarakiníko sijaitsee Karavésta noin kymmenen minuuttia pohjoiseen. Karavéssa on sataman lisäksi taverna ja huoneiden vuokraajia. Karavésta etelään sijaitsee Kórfoksen ranta, jossa on muutamia huoneita vuokrattavina sekä taverna. Vatsianássa on kahvila ja museo.


title: Gávdos

text: Gávdoksella on yksi ortodoksipappi, joka vastaa saaren 17 kappelista sekä toimii yrittäjänä. Pappi vastaa osittain myös Vatsianássa sijaitsevasta anniskelupaikasta.


title: Maailmankaikkeuden lopullinen kohtalo

text: Maailmankaikkeuden lopullinen kohtalo on yksi kosmologian tutkimuskohteista. Kilpailevat teoriat ennustavat maailmankaikkeuden laajenemisen joko kestävän äärettömiin tai loppuvan joskus. Kysymys lopullisesta kohtalosta nousi ajankohtaiseksi, kun päästiin melkoiseen yksimielisyyteen siitä että maailmankaikkeus on kerran syntynyt erittäin tiheästä ja kuumasta tilasta alkuräjähdyksessä. Mikäli se on kerran voinut alkaa, se voi myös loppua.


title: Maailmankaikkeuden lopullinen kohtalo

text: Maailmankaikkeuden lopusta ei ole alun alkuräjähdysteoriaa vastaavaa laajasti hyväksyttyä teoriaa vaan lukuisia toisistaan eroavia teorioita. Tiedeyhteisössä on kuitenkin kasvava, uusien todisteiden tukema konsensus siitä, että maailmankaikkeuden laajeneminen jatkunee äärettömiin kaikkeuden yhä viilentyessä, lopulta elämälle kelvottomaksi.


title: Maailmankaikkeuden lopullinen kohtalo

text: Teoriat maailmankaikkeuden lopullisesta kohtalosta ovat edelleen epävarmoja, sillä ne riippuvat monesta toistaiseksi huonosti tunnetusta tekijästä. Esimerkiksi pimeän energian fysikaalinen luonne on edelleen hyvin epäselvä. Skenaarioiden perusteena on muun muassa aineen, säteilyn, pimeän aineen ja pimeän energian suhteellinen osuus maailmankaikkeudessa, maailmankaikkeuden kriittinen tiheys (tiheys, joka riittäisi pysäyttämään laajenemisen) ja sen laajenemisen nopeus. Varsinaisia mittaustuloksia ovat galaksien joukkoontumisen aste, etäiset supernovat ja kosmisen taustasäteilyn anisotropia.


title: Maailmankaikkeuden lopullinen kohtalo

text: Matemaatikko ja kosmologi Frank Tipler käyttää termiä Omegapiste kuvaamaan maailmankaikkeuden lopullista kohtaloa, johon se matkaa fysiikan lakien mukaan. Käsitteen on alun perin luonut jesuiitta Pierre Teilhard de Chardin (1881–1955). Tiplerin mukaan gravitaation romahduksen loppu, kosmologian suuri rysäys on Omegapiste.


title: Maailmankaikkeuden lopullinen kohtalo

text: Lämpökuolemassa () maailmankaikkeuden laajeneminen jatkuu ikuisesti, mutta se muuttuu kaikenlaiseen työhön kykenemättömäksi. Ajan kuluessa kaikkeuden entropia kasvaa äärimmäisen lähelle maksimiaan ja kaikkeuden lämpötilaerot tasoittuvat sen lämpötilan laskiessa hiljalleen äärimmäisen lähelle absoluuttista nollapistettä. Vapaata energiaa on kaikkeudessa äärimmäisen vähän ja gradientit tasoittuvat pois, jolloin minkäänlaisen informaation välitys ei ole mahdollista. Jos protoni on epästabiili, kuten eräät teoriat ennustavat, protonit hajoavat ja mustat aukot höyrystyvät. Kaikkeus siirtyy todennäköisimpään järjestykseensä eli kaikki on sekaisin. Nimi tulee siitä, että kaikki energia on muuttunut lämmöksi ja lämmöstä ei saada työtä, jos ei ole lämpötilaeroa.


title: Maailmankaikkeuden lopullinen kohtalo

text: Loppurepeämä () on kiihtyvästi laajenevassa kaikkeudessa tapahtuva loppu. Havaittava kaikkeus tai vaikuttava kaikkeus kuitenkin pienenee. Haamuenergia, pimeän energian hypoteettinen muoto, repii kaiken irti toisistaan aina pienimpään hiukkaseen asti, jolloin ne eivät voi vaikuttaa toisiinsa.


title: Maailmankaikkeuden lopullinen kohtalo

text: Loppurysäys () tapahtuu, jos kaikkeuden tiheys riittää pysäyttämään laajenemisen ja kääntämään sen kutistumiseksi, mikä olisi alkuräjähdykselle vastakkainen tapahtuma. Loppurysäysten ja alkuräjähdysten vuorottelu olisi ikuinen syklinen kaikkeus. Tämä ei kuitenkaan säilyttäisi elämän mahdollisuuksia vaan päätyisi lopulta lämpökuolemaan. Lisäksi havaintojen mukaan laajeneminen kiihtyy, ei hidastu.


title: Maailmankaikkeuden lopullinen kohtalo

text: Multiversumi eli ikuinen inflaatioteoria rinnakkaisista maailmankaikkeuksista, jotka syntyvät ja kuolevat. Itsessään multiversumille ei kuitenkaan ennusteta loppua.


title: Maailmankaikkeuden lopullinen kohtalo

text: Yli 200 000:a galaksia havainnoinneen Galaxy and Mass Assembly (GAMA) -tutkimusryhmän mukaan universumin tähtituotannon maksimi oli noin 7 miljardia vuotta abb., minkä jälkeen se on hiipunut. Galakseja havainnointiin 7 eri teleskoopilla 21 eri aallonpituudella ultravioletista infrapunaan.


title: Samuli Aro

text: Samuli Aro (s. 12. huhtikuuta 1975 Järvenpää) on suomalainen endurokuljettaja ja viisinkertainen maailmanmestari. Huippu-uransa aikana hän on ajanut Yamahan, Husqvarnan ja KTM:n pyörillä.


title: Samuli Aro

text: Samuli Aro on 2000-luvun menestyneimpiä endurokuljettajia.


title: Audioslave (albumi)

text: Audioslave on samannimisen yhtyeen vuonna 2002 julkaisema debyyttialbumi. Useimmat kappaleista ovat hieman samantyylisiä kuin Rage Against the Machinen kappaleet, mutta albumilla kuullaan myös klassista rockia. Albumilta nousi viisi hittiä: "I Am the Highway", "Like A Stone", "Cochise", "Show Me How To Live" sekä "What You Are".


title: Audioslave (albumi)

text: Albumin kappaletta "Shadow On The Sun" on käytetty elokuvassa "Collateral – väärä aika, väärä paikka".


title: Audioslave (albumi)

text: Albumi julkaistiin 19. marraskuuta 2002 ja meni Billboard 200 -listalle sijoittuen ensimmäisellä viikollaan sijalle seitsemän ja myyden 162 000 kopiota samalla viikolla. Se myi kultaa (RIAA) alle kuukaudessa, ja vuoteen 2006 mennessä se oli myynyt kolminkertaista platinaa. Suomessa albumi nousi virallisen albumilistan sijalle 28. Se on Audioslaven menestynein albumi, ja se on myynyt yli 3 miljoonaa kopiota Yhdysvalloissa.


title: Vietcong (tietokonepeli)

text: Vietcong on Pterodonin ja Illusion Softworksin kehittämä ensimmäisen persoonan ammuntapeli, joka julkaistiin huhtikuussa 2003. Peli sijoittuu Vietnamin sotaan.


title: Vietcong (tietokonepeli)

text: Vietcongille on tehty jatko-osa "Vietcong 2", joka julkaistiin lokakuussa 2005.


title: Vietcong (tietokonepeli)

text: Pelissä voi pelata joko yksinpeliä tai moninpeliä. Yksinpelissä voi harjoitella tutoriaalin avulla, suorittaa tehtäviä tai ottaa "Quick Fightin" (nopea peli).


title: Vietcong (tietokonepeli)

text: Peli kertoo kersantti Steve R. Hawkinsinsta, joka astuu palvelukseen erikoisjoukkoihin Nui Pekin leirissä. Nui Pek sijaitsee Ho Chi Minhin huoltotien lähellä, joka on yksi Vietnamin vaarallisimpia alueita. Hawkins johtaa omaa osastoaan, johon kuuluvat seuraavat henkilöt: tunnustelija Le Duy Nhut on karski ja vietnamia tulkkaava henkilö, joka johdattaa ryhmän kohteeseen; pioneeri Thomas Bronson on ryhmän räjähde-ekspertti ja ammuksia kantava ryhmän jäsen; radisti Peter James Defort pystyy kutsumaan ilma- ja tykistötukea sekä lisävahvistuksia; konekiväärimies Carl Jones Hornster on joukon karskein ja kestävin jäsen. Joe crocker on joukon lääkintämies.


title: EQ

text:
eQ-konserni on suomalainen varainhoito- ja sijoitusalan konserni. Konsernin emoyhtiön eQ Oyj:n osake on listattuna NASDAQ OMX Helsingissä. Konserni tarjoaa sijoitus- ja pääomarahastoihin liittyviä palveluita, varainhoitoa, strukturoituja sijoitustuotteita, sijoitusvakuutuksia sekä kansainvälisten yhteistyökumppaneiden sijoitusrahastoja. Varainhoidon asiakkaat ovat institutionaalisia sijoittajia ja yksityishenkilöitä.
Konsernin hallinnoitavat varat olivat vuoden 2014 lopussa yhteensä 7,5 miljardia euroa. eQ:lla on Suomeen rekisteröityjä sijoitusrahastoja 26 ja niissä on hallinnoitavana noin 1,4 miljardia euroa asiakkaiden varoja. Kansainvälisten yhteistyökumppaneiden rahastoissa on asiakasvaroja noin 1,9 miljardia euroa ja Private Equity -varainhoidossa noin 3,3 miljardia euroa. Konserniin kuuluva Advium Corporate Finance tarjoaa yritys- ja kiinteistöjärjestelyihin sekä pääomajärjestelyihin liittyviä palveluja. Konsernissa työskentelee yhteensä noin 80 henkilöä.


title: EQ

text: eQ aloitti toimintansa vuonna 1998 nimellä eQ-online. Peter Seligson on sijoitusyhtiö eQ Onlinen perustajahahmo. eQ Online oli Suomen ensimmäinen osakkeiden online-välityspalvelua yksityishenkilöille tarjoava osakevälittäjä. Aluksi osakkeita välitettiin vain Helsingin pörssissä, mutta myöhemmin toiminta laajentui useisiin Euroopan ja Yhdysvaltain pörsseihin. eQ Pankin omistaja oli kesästä 2007 lähtien islantilainen Straumur-Burdaras Investment Bank hf, joka ajautui heikentyneen maksuvalmiutensa takia Islannin viranomaisten haltuun maaliskuussa 2009.


title: EQ

text: eQ Varainhoidon edeltäjä eQ Pankki siirtyi toukokuussa 2009 ruotsalaisen Nordnetin omistukseen. eQ Varainhoidon toimiva johto ja Fennogens Investments S.A. ostivat joulukuussa 2009 eQ Varainhoito -liiketoiminnan eQ Pankilta.


title: EQ

text:
Amanda Capital Oyj, eQ Varainhoito -konserni ja Advium Corporate Finance Oy yhdistyivät joulukuussa 2010. Yhdistymisen myötä Amanda-konsernin hallinnoitavat varat kasvoivat 2,6 miljardista eurosta 3,6 miljardiin euroon. Fuusion jälkeen konsernin emoyhtiön nimi oli aluksi Amanda Capital Oyj, mutta syyskuussa 2011 sen nimi muutettiin eQ Oyj:ksi.
Marraskuussa 2012 eQ osti Icecapitalin varainhoitoliiketoiminnan. Yhdistyminen toteutettiin liiketoimintasiirroilla joissa Icecapital-yhtiöiden liiketoiminta siirrettiin vastaaville eQ-yhtiöille.


title: EQ

text: eQ Varainhoito Oy osti syyskuussa 2013 toteutetulla osakekaupalla koko Finnreit Rahastoyhtiö Oy:n osakekannan. Konsernin hallinnoitavat varat olivat vuoden 2014 lopussa yhteensä 7,5 miljardia.


title: EQ

text: eQ Oyj


title: Baysix

text: Baysix on helsinkiläinen yhtye. Baysixin perustivat vuonna 1983 Juha Mieskonen, Markus Miikkulainen, Kaarle Mannila, Ari Ilaskivi, Ako Kiuru ja Antti Aumo. Baysix levytti ja kiersi lavoja aktiivisesti vuosina 1984-1988. Vuonna 2006 Baysix teki paluun levyttämällä ensi kertaa 19 vuoteen.


title: Baysix

text: Yhtyeen viralliset sivut


Baysix


title: Maarakennus

text: Maarakennus on laaja käsite, joka tarkoittaa kaikkea rakentamiseen liittyvää maansiirtämistä, louhintaa, aluskasvillisuuden poistoa ja viherrakentamista.


title: Maarakennus

text: Maarakennus on tärkeä osa kaikkea uudisrakentamista, mutta erityisen suuren roolin se saa infrastruktuurihankkeissa, joita ovat mm. tiet, rautatiet, satamat ja kunnallistekniikan rakentaminen. Maarakennukseen liittyvä logistiikka on merkittävä kustannustekijä esimerkiksi moottoritiehankkeessa. Maamassojen kuljetuksen organisoimisessa oikeiden konekokojen valinnalla ja oikealla kuorma-autojen määrällä voidaan saavuttaa isoja säästöjä. Maa- ja kalliomassojen laatu, määrä, hinta ja sijainti vaikuttavat myös merkittävästi projektin kustannuksiin. Näihin tekijöihin voidaan vaikuttaa massatalouden suunnittelulla.


title: Maarakennus

text: Työn organisointi maarakennushankkeessa on merkittävässä roolissa. Esimerkiksi isossa moottoritiehankkeessa tarvitaan kymmeniä toimihenkilöitä, jotka toimivat eri tehtävissä massalaskennassa, kustannusten hallinnassa, riskien kartoittamisessa ja työnjohtamisessa. Näiden henkilöiden osaaminen on edellytys hankkeen onnistumiselle.


title: Maarakennus

text: Maa- ja vesirakennuksen työvoimaan kuuluu sekä erittäin korkeasti että vähäisesti koulutettuja työntekijöitä. Jotkin yksinkertaisimmista kuljetustehtävistä ovat suoritettavissa pelkän ajokortin turvin, mutta esimerkiksi louhinnassa tarvittavat panostajat tarvitsevat pitkän koulutuksen ja työkokemuksen pätevöityäkseen tehtäviinsä. Maa- ja vesirakennuskohteiden työnjohtajilla on nykyisin Suomessa lähes täystyöllisyys.. Tie- ja vesirakennusinsinöörin nimike muuttui teknisissä opistoissa 80-luvulla yhdyskuntatekniikan insinööriksi, mutta heidän koulutuksensa vastaa pääosin perinteistä maa- ja vesirakennusinsinöörin koulutusta.


title: Maarakennus

text: Myös tietotekniikka on tulossa maarakennusalalle. Nykyisin teiden korjauksessa käytetäänkin monia uusia teknisiä apuvälineitä, jotka tekevät teiden korjaamisen tehokkaammaksi ja täsmällisemmäksi. Muun muassa maatutkaus ja laserskannaus ovat nykyaikaisessa teiden korjaussuunnittelussa apuvälineinä.


title: Maarakennus

text: GPS-mittalaitteilla ja kuljettajaa opastavilla tietokonenäytöillä varustetut maarakennuskoneet ovat jo arkipäivää, tosin Suomessa niiden käyttö on vasta yleistymässä.


title: Maarakennus

text: Vuosaaren satama on Suomen tämän hetken suurimpia maa- ja vesirakennushankkeista. Kokonaisbudjetti lienee likimäärin 700 miljoonaa euroa. Lohja–Muurla-moottoritien budjetti on noin 400 milj. euroa. Se on suurin Suomessa toteutettu elinkaarimallinen kokonaishintaurakka tierakentamisessa sisältäen rakentamisen ja kunnossapidon.


title: Maarakennus

text: Maarakennuksen erikoistöinä voidaan mainita ainakin pohjanvahvistus, massanvaihtotyöt, vedenalaiset rakenteet, erilaiset pengerrykset ja tukimuurit, maapadot, pohjavedensuojausrakenteet, patoseinät, tukiseinät ja pilaantuneen maan puhdistustyöt.


title: Maarakennus

text: Tukiseinät


title: Maarakennus

text: Tukiseinän ehkä yleisin käyttötarkoitus on kun työmaalla tehdään kaivanto aivan olemassa olevan rakenteen – esimerkiksi talon tai kadun – viereen. Jos kaivannon pohja täytyy ulottaa esimerkiksi useita metrejä viereisen kadun pinnan alapuolelle, käytetään kaivannon tukemisessa tukiseinää. Tukiseinä rakennetaan työmaalla ponttiseinänä, settiseinällä, kalkkipilaristabilointiseinänä tai kaivinpaaluseinänä. Kahta viimeistä käytetään Suomessa yleisimmin pysyviin tukiseiniin. Keski-Euroopassa myös ponttiseiniä käytetään yleisesti näkyvissäkin tukiseinärakenteissa kuten alikulkusiltojen keiloissa.


title: PPD-34

text: PPD-34 (ППД-34, ) on Vasili Degtjarjovin 1930-luvulla Neuvostoliitossa kehittämä konepistooli, joka oli käytössä toisessa maailmansodassa ja talvisodassa.


title: PPD-34

text: PPD-34 on rakenteeltaan lähes suora kopio saksalaisesta MP 28 -konepistoolista. Palveluskäyttöön ase tuli ensimmäistä kertaa vuonna 1935. Aseen myöhempi malli PPD-34/38 sisälsi lipasratkaisuaan lukuun ottamatta vain vähäisiä muutoksia alkuperäiseen. Se varustettiin Suomi-konepistoolin rumpulippaan lähes suoralla kopiolla, johon aseen Suomi-konepistoolista poikkeavan tukkiratkaisun vuoksi jouduttiin lisäämään "syöttökaula".


title: PPD-34

text: PPD-34- ja PPD-34/38-malleja valmistettiin yhteensä 4 174 kappaletta vuosien 1934–1939 välillä.


title: PPD-34

text: Suomessa sotasaaliiksi saadut ko. malliset konepistoolit, arviolta 300–400 kappaletta, jaettiin kotijoukkojen ja rannikkopuolustuksen käyttöön.


title: PPD-34

text: Edelleen kehitelty PPD-40 (ППД-40, "Pistolet-pulemjot Degtjareva, obrazets 1940 goda") oli ensimmäinen massatuotettu neuvostoliittolainen konepistooli; sitä valmistettiin 86 986 kappaletta vuosina 1940–1941. Suurin rakenteellinen ero edeltävään malliin oli tukin muuttaminen kaksiosaiseksi, mikä mahdollisti "syöttökaulattoman" Suomi-konepistoolin rumpulippaan kopion käytön. Ase oli kuitenkin liian monimutkainen ja kallis todelliseen massatuotantoon, ja vuoden 1941 lopulla sen korvasi PPŠ-41, joka kuitenkin peri edeltäjältään rumpulippaansa.


title: PPD-34

text: Suomessa sotasaaliiksi saadut PPD-40-konepistoolit, arviolta noin 150 kappaletta, jaettiin kotijoukkojen ja rannikkopuolustuksen käyttöön..


title: Helmi Krohn

text: Anni Helmi Krohn, (31. lokakuuta 1871 Helsinki – 18. lokakuuta 1967 Helsinki), oli kirjailija, suomentaja, kirjallisuuskriitikko, päätoimittaja ja kustannustoimittaja.


title: Helmi Krohn

text: Hän oli naimisissa kielitieteilijä, Turun yliopiston kansleri E. N. Setälän kanssa 1891–1913, jona aikana käytti sukunimeä Setälä. Krohnin laaja ja monipuolinen kirjallinen työ jäi jossakin määrin hänen puolisonsa sekä hänen tunnetumpien sisarustensa professori Kaarle Krohnin ja kirjailija Aino Kallaksen varjoon.


title: Helmi Krohn

text: Krohn kirjoitti pääasiassa muistelmia ja elämäkertoja, mutta myös satuja ja tarinoita lapsille. Varhaiset teokset ovat tunnepitoisia avioliitto- ja rakkauskertomuksia. Hän suomensi yli kaksisataa teosta, joista osa on lasten- ja nuortenkirjallisuuden klassikkoja (esimerkiksi F. H. Burnettin "Pikku lordi", "Tuhannen ja yhden yön tarinoita", Grimmin veljesten "Lasten ja kotisatuja",Hilma Pylkkänen esikoisteoksen "Saimi Tervola" sekä Kiplingin "Intian viidakoista I-II"). Osa Krohnin teoksista on julkaistu nimellä Helmi Setälä, osa nimimerkillä Anni Kurki.


title: Helmi Krohn

text: Krohn toimi lastenlehti "Pääskysen" päätoimittajana 1907–1934, "Valvoja"-lehden päätoimittajana 1909–1910 ja kustannusyhtiö Otavan toimittajana 1912–1919.


title: Helmi Krohn

text: Krohn sai Aleksis Kiven palkinnon 1924.


title: Helmi Krohn

text: Helmi Krohnin elämäntyöstä merkittävä osa liittyi spritualismin edistämiseen. Krohn teki spiritualismia tunnetuksi Suomessa kääntämällä alan englanninkielistä kirjallisuutta, perusti Suomen Spiritualistisen seuran 1946 ja toimi meediona. Krohn halusi käyttää termiä spiritualismi eikä spiritismi, koska koki että se oli saanut Suomessa negatiivisen kaiun ja liittyi alhaisiin henkiyhteyksiin. Spiritualismi piti Krohnin käsityksen mukaan sisällään kanavoinnin, selvänäkemisen ja aineellistumisen. Helmi Krohn oli saanut vaikutteita maailmankatsomukseensa teosofiasta: Hän uskoi, että Jeesus oli ihminen, joka oli käynyt hakemassa oppia idästä ja oli samalla tavalla täydellinen kuin esimerkiksi Buddha.Helmi Krohnin kanavoimia teoksia


title: Sokeritoppa

text: Sokeritoppa on entinen sokerin valmistusmuoto. Se valmistettiin puhtaasta ruokosokerista, joka kaadettiin tötterömäiseen muottiin. Muotteja on tehty eri aikoina monista aineista, kuten bambusta, savesta, puusta ja teräksestä. Topat olivat suuria, 5–15 kilon painoisia, ja niistä murrettiin paloja tarpeen mukaan.


title: Basshunter

text: Basshunter, oikealta nimeltään Jonas Erik Altberg (s. 22. joulukuuta 1984 Halmstad, Ruotsi) on ruotsalainen laulaja, tuottaja ja DJ.


title: Basshunter

text: Altberg aloitti musiikin tekemisen vuonna 2001 ja julkaisi internetissä ensimmäisen albuminsa – "The Bassmachine" – samana vuonna. Hän tekee musiikkinsa tietokoneella ja sanoo käyttävänsä sen tuottamiseen FL Studio -DAW:ia (musiikinteko-ohjelmaa).


title: Basshunter

text: Vuonna 2006 hän julkaisi ”Boten Anna” -nimisen kappaleen, josta tuli suuri hitti Pohjoismaissa. Kappale kertoo Anna-nimisestä IRC-botista, joka onkin oikeasti nainen. Ruotsissa ja Alankomaissa kappale nousi listaykköseksi, Norjassa kolmoseksi ja Suomessa singlelistan sijalle 9.


title: Basshunter

text: ”Vi sitter i Ventrilo och spelar DotA” muistuttaa huomattavasti Daddy DJ:n kappaletta ”Daddy DJ”. Jonas Altberg on haastatteluissa kertonut, että kyseessä on oma luvan kanssa tehty versionsa Daddy DJ:n kappaleesta.


title: Basshunter

text: Hänellä on todettu Touretten oireyhtymä, ja hän on sanonut kuluttaneensa paljon energiaa asian käsittelyyn nuorena, mutta sittemmin päässeensä siitä yli.


title: Tilastohevonen

text: Tilastohevonen on vuoteen 2009 asti käytetty nimitys hevoselle, jota ei voitu Suomessa rekisteröidä puhdasrotuisena hevosena tai ponina. Tilastorekisteriin merkittiin suvultaan tuntemattomat tai rotumääritelmien vastaiset yksilöt. Lisäksi tilastorekisteriin merkittiin niiden rotujen edustajat, joilla ei ollut omaa kantakirjaa Suomessa (esimerkiksi friisiläiset). Ulkomailta tuotuja hevosia merkittiin tilastorekisteriin, jos niiden alkuperämaan asiakirjoja ja niihin merkittyjä polveutumistietoja ei voitu varmuudella todeta oikeaksi. Tällaisia tapauksia olivat usein Venäjältä tai Baltian maista tulevat hevoset.


title: Tilastohevonen

text: Tilastohevosen rekisterinumerossa on tunnuksena T-kirjain. Tilastorekisteri poistui käytöstä vuonna 2009. Nykyisin kaikki uudet Suomen Hippoksen rekisteriin merkittävät hevoset saavat rekisterinumerokseen kansainvälisen UELN-numeron. Polveutumiseltaan epäselvät hevoset merkitään E-rekisteriin (equidae). Aiemmin tilastohevosiksi rekisteröidyt yksilöt jäivät vanhaan T-rekisteriin, mutta uusia hevosia rekisteriin ei siis enää kirjata.


title: Naistenviikko

text: Naistenviikko "()" on seitsemän päivän ajanjakso 18.–24. heinäkuuta, jolloin suomalaisessa almanakassa on vain naisten nimiä. Silloin juhlitaan Riikkaa, Saaraa, Mariaa, Markettaa, Johannaa, Leenaa, Oilia, Kristiinaa ja Tiinaa monine nimimuunnoksineen. Kaikkiaan naistenviikolla on almanakassa 34 nimeä (vuonna 2017), ja silloin viettää nimipäiväänsä noin 627 000 naista (vuonna 2011), joista 280 000:lla on silloin ensimmäisen etunimensä mukainen nimipäivä.


title: Naistenviikko

text: Entisaikaan naistenviikolla säätä seurattiin erityisen tarkkaan, sillä se ajoittuu heinäntekoaikaan. Vanha kansa väitti, että naistenviikko ei mene ilman sadetta, sillä naiset ovat kovia itkemään. Sateisuutta kuvataan monilla sananparsilla. Kustaa Vilkunan mukaan syy sateeseen laitettiin kunkin nimipäivänviettäjän tiliin, ja syntyi kaikenlaisia sanalaskuja, esimerkiksi "Mataleena itköö mielellään" tai "Reeta pissii pirahuttaa". Syynä käsitykseen naistenviikon sateisuudesta lienee se, että heinäkuun loppupuolisko on tyypillisesti sateista aikaa.


title: Naistenviikko

text: Ilmatieteen laitoksen tilastojen mukaan täysin poutaisia naistenviikkoja on keskimäärin kerran 10 vuodessa ja saman verran on naistenviikkoja, jolloin sataa kuutena tai kaikkina seitsemänä päivänä. Tyypillisintä on, että naistenviikolla sataa kolmena tai neljänä päivänä.


title: Naistenviikko

text: Naistenviikko alkoi muotoutua keskiajalla, kun samalla viikolla vietettiin kahden pyhimyksen, Pyhän Maria Magdalenan ja Kristina-neitsyen merkkipäivää. Myöhemmin samalle viikolle tuli myös muita naisten merkkipäiviä: 1600-luvulla Saara ja myöhemmin Marketta. Olga tuli 1868 Apollinaarin tilalle ja vuonna 1929 Fredrikin tilalle tuli Riika ja Rieti, jotka syrjäytti vuonna 1950 Riikka.


title: Naistenviikko

text: Ruotsinkielisessa kalenterissa Fredrikin päivä 18. heinäkuuta on säilynyt ja naistenviikko on kuusipäiväinen.


title: Fuerte de Samaipata

text: El Fuerte de Samaipata () on nykyisessä Boliviassa sijaitseva inkavaltakuntaan kuulunut kaupunki, joka oli sekä hallinnollinen että uskonnollinen keskus. Se sijaitsi valtakunnan raja-alueella ja puolusti valtakuntaa ulkopuolisten hyökkäyksiltä. Espanjalaisten saapumisen ajankohdasta ei ole täyttä varmuutta, mutta Fuerte de Samaipatan merkitys väheni, kun lähelle perustettiin Samaipatan siirtomaakaupunki. Paikka hylättiin, mutta siellä on sittemmin tehty arkeologisia tutkimuksia. Fuerte de Samaipata on myös Bolivian historiallinen muistomerkki ja Unescon maailmanperintökohde.


title: Fuerte de Samaipata

text: Rauniot voidaan jakaa kahteen alueeseen. Kalliokukkula oli seremoniakeskus. Sieltä on löytynyt erilaisia kaiverruksia ja kohokuvioita sekä temppelien ja pyhäkköjen jäänteitä. Kukkulan eteläpuolella oli hallintokeskus, jossa oli myös suuri "Kallanka"-nimellä kutsuttu rakennelma, joka symbolisoi aikanaan inkojen valtaa.


title: Fuerte de Samaipata

text: Fuerte de Samaipataa ovat todennäköisesti käyttäneet asuin- ja rituaalikeskuksena Mojocoyasin kulttuurin asukkaat jo 300-luvulla. Espanjalainen pappi Diego de Alcaya kirjoitti paikasta 1600-luvun alussa, ja hänen mukaansa inkat olivat vallanneet alueen 1300-luvulla ja tehneet siitä aluehallinnollisen keskuksen. Kaivauksissa tehdyt löydöt ovat vahvistaneet kaupungin tarkoituksen, sillä sen piirteet vastaavat inkojen muita hallintokaupunkeja. Samalla Fuerte de Samaipata tarjosi suojaa alueen asukkaille Gran Chacosta 1520-luvulla hyökkäyksiä tehneitä chiriguanoja vastaan.


title: Fuerte de Samaipata

text: Espanjalaisetkin havaitsivat paikan strategisen merkityksen, mutta siitä ei ole varmuutta, koska espanjalaiset saapuivat alueelle. Perun varakuningaskunnan raja kulki vielä 1560-luvulla kuitenkin Fuerte de Samaipatan länsipuolelta. Potosín Cerro Ricon kultakaivokset tarvitsivat kuitenkin jo vuonna 1545 niin paljon työvoimaa ja tarvikkeita, että niitä todennäköisesti etsittiin myös Fuerte de Samaipata alueelta. Inkojen historiallisen kaupungin läheisyyteen rakennetusta Samaipatan siirtomaakaupungista tuli joka tapauksessa nopeasti merkittävä pysähdyspaikka Asunciónista ja Santa Cruzista korkeammalla Andeilla sijaitseviin La Plataan (nykyinen Sucre), Cochabambaan ja Potosíin.


title: Fuerte de Samaipata

text: Samaipatan kaupungin perustamisen jälkeen Fuerte de Samaipata menetti merkityksensä ja se hylättiin. Paikka peittyi kasvillisuuteen, eikä siellä vieraillut moneen vuosisateen ketään satunnaisia metsästäjiä ja paimenia lukuun ottamatta. Ensimmäisen laajemman selvityksen alueesta teki ranskalainen tutkimusmatkailija Alcide d'Orbigny vuonna 1832. Hänen mukaansa kukkulan kanavat ja altaat oli tarkoitettu kullanhuuhdontaan. Saksalainen antropologi Leo Pucher puolestaan esitti 1936 nykyisin hyväksytyn teorian paikan asemasta auringon ja kuun palvonnassa. Alueella on tehty säännöllisesti kaivauksia 1960-luvulta, ja Bonnin yliopisto järjesti siellä 1990-luvulla laajan tutkimusprojektin.


title: Fuerte de Samaipata

text: Samaipatan muinaisjäännöksestä tuli vuonna 1951 Bolivian historiallinen muistomerkki, ja vuonna 1998 se valittiin Unescon maailmanperintöluetteloon. Bolivia perusti jo 1974 paikan hallinnoisemiseksi CIAAS-tutkimuskeskuksen, mutta sillä ei ole ollut varoja alueen kunnolliseen turvaamiseen eikä rakennelmien entisöintiin. CIAAS:n toimet alueella ovat lähinnä olleet kasvillisuuden kontrollointia ja alueen jonkinlaista turvaamista. Samaipatassa ei ole tehty kunnollista entisöintiä, ja alue on rappeutunut vielä 2000-luvullakin maailmanperintökohteeksi tulemisen jälkeen.


title: Fuerte de Samaipata

text: Rauniot on jaettu kahteen alueeseen, ja kukkulan on oletettu olleen historiallisen kaupungin uskonnollinen keskus. Punertava hiekkakivikallio on luonnollisesti kahdessa tasossa. Kukkulan korkeimmassa kohdassa on niin kutsuttu "Coro de los Sacerdotes" (”pappien kuori”). Siihen kuuluu syvä kaivettu ympyrä, jonka ulkohalkaisija on seitsemän ja sisähalkaisija viisi metriä. Ympyrän seinämiin on kaiverrettu kolmion ja suorakulmion muotoisia syvennyksiä. Ympyrän länsipuolella on rakennelma, joka esittänee kissaeläimen päätä. Kissat ja käärmeet liittyivät läheisesti Aurinkoon inkojen uskonnossa.


title: Fuerte de Samaipata

text: Kukkulan alempi, läntinen osa on noin hehtaarin laajuinen. Siellä sijaitsevat alueen ainoat korkeat pintareliefit, ja ne esittävät kahta kissaa. Lisäksi aluetta halkoo inkakauden aikainen kivimuuri, joka kulkee useiden aiempien kaiverrusten päältä. Niihin kuuluu muun muassa kaksi rinnakkaista kanavaa, jotka saattoivat kuljettaa vettä alempana sijaitsevaan asutuskeskukseen. Paikalliset ovat antaneet nimen "El Dorso de la Serpiente" (”Käärmeen selkä”) kanavien välissä ja vieressä kulkeville pienemmille kanaville, jotka on tehty siksak-kuvioon.


title: Fuerte de Samaipata

text: Kalliokukkulan eteläisellä rinteellä oli ainakin viisi temppeliä tai pyhäkköä, joista on enää jäljellä niiden muureihin tehdyt syvennykset. Kukkulan juurella keinotekoisellä tasanteella sijaitsee "Casa Colonial". Siirtomaa-aikaisesta rakennelmasta on jäljellä enää kivisten seinien alaosat. Sen paikalta on löytynyt myös rakennelmia sekä inkoja edeltäneeltä ajalta että inkakaudelta. Sen lähellä on kahden inkatalon rauniot, mutta espanjalaiset todennäköisesti hajottivat sen rakentaakseen oman talonsa.


title: Fuerte de Samaipata

text: Inkakauden hallinnollinen keskus sijaitsi kukkulan eteläpuolella kolmella keinotekoisella penkereellä. Alimmalla niistä oli "Kallanka"-nimellä tunnettu suuri, 68 metriä pitkä ja 16 metriä leveä rakennus. Sen seinän alaosa on 1,4 metriä paksu ja rakennettu muotoilluista kivistä, kun yläosa oli savitiilistä. Sen läntinen seinä sortui aikoinaan yhtenä kappaleena, joten siitä on päätelty, että rakennus oli noin 12 metriä korkea. Sen pohjoisseinällä kalliokukkulan suuntaan oli kahdeksan 3,4 metriä leveää sisäänkäyntiä. "Kallankat" olivat tyypillisiä suuria inkarakennelmia, joita löytyi lähes kaikista hallinnollisista keskuksista. Niiden koko symbolisoi valtaa, ja Fuerte de Samaipata "Kallanka" on toiseksi suurin Bolivian alueelta löydetty; vain Inkallaqtan rakennelma on suurempi.


title: Fuerte de Samaipata

text: "Kallankan" länsipuolella toisella penkereellä on vähintään 12 suurta tai keskikokoista taloa. Ylimmällä penkereellä puolestaan on seitsemän inkataloa, joiden alta on löytynyt jälkiä myös aiemmista rakennelmista. Kaikkiaan alueelta on löytynyt tähän mennessä noin 500 asumuksen jäänteet. Lisäksi noin 300 metriä pääraunioista etelään on löytynyt "Chincana"-nimellä tunnettu syvä kolo, joka on todennäköisesti luonnon muovaava. Sitä on kuitenkin saatettu käyttää vesisäiliönä, vankilana tai osana pääraunioiden ja sitä ympäröivien alueiden maanalaista viestintäjärjestelmää.


title: Thornography

text: Thornography on dark metal -albumi, jonka Cradle of Filth julkaisi Suomessa 18. lokakuuta 2006. Se on yhtyeen seitsemäs levy, joka sisältää kokonaan uutta materiaalia. Levymerkkinä toimii Roadrunner Records. Albumin on tuottanut Rob Caggiano. Levystä julkaistiin myös erikoispainos, Harder, Darker, Faster: Thornography Deluxe, joka sisältää bonuskappaleita ja musiikkivideoita.


title: Thornography

text: Kappaleella The Byronic Man esiintyy vierailevana artistina HIM-yhtyeen laulaja Ville Valo.


title: Thornography

text: Albumi nousi Suomen virallisen listan sijalle 16.


title: Enter

text: Enter tarkoittaa seuraavia asioita:


title: Kaarle Krohn

text: Kaarle Leopold Krohn (10. toukokuuta 1863 Helsinki – 19. heinäkuuta 1933 Sammatti) oli kielitieteilijä, kansanrunouden tutkija ja Helsingin yliopiston suomalaisen ja vertailevan kansanrunoustutkimuksen professori.


title: Kaarle Krohn

text: Kaarle Krohn tuli tunnetuksi suomalaisen kansanrunoustieteellisen metodin, ns. historiallis-maantieteellisen metodin, kehittäjänä. Metodilla pyritään selvittämään runon, myytin, legendan tai sadun varhaisvaiheita, kulkeutumista ja muuntumista. Metodi perustui saman runon tai sadun eri toisintojen vertailuun. Analysoimalla toisintojen maantieteellistä levinneisyyttä Krohn pyrki rekonstruoimaan runon eri aikoina esiintyneet versiot todennäköistä alkuversiota myöten.


title: Kaarle Krohn

text: Metodin kehitti alun perin Kaarle Krohnin isä, Helsingin yliopiston kielitieteen professori Julius Krohn. Kaarle Krohn jatkoi isänsä työtä ja teki metodista kansainvälisesti tunnetun. Sitä kutsutaan nykyään paitsi maantieteellis-historialliseksi metodiksi, myös suomalaiseksi tutkimusmenetelmäksi (The Finnish Research Method). Metodia pidetään folkloristiikan ensimmäisenä tieteellisenä menetelmänä.


title: Kaarle Krohn

text: Tutkimuksillaan Kaarle Krohn pyrki selvittämään kysymystä Kalevalan runojen alkuperästä. Krohn päätyi siihen, että runot olivat syntyneet Länsi-Suomessa, josta ne sittemmin olivat levinneet Karjalaan ja Inkeriin. Aikaisemmissa tutkimuksissaan Krohn oli taipuvainen pitämään runoja pakanallistuneina versioina kristillisistä kertomuksista. Vuonna 1918 ilmestyneessä kaksiosaisessa tutkimuksessaan "Kalevalankysymyksiä" hän omaksui uuden käsityksen, jonka mukaan runot suurelta osin perustuivat historiallisiin tositapahtumiin.


title: Kaarle Krohn

text: Krohn otti myös kantaa Kalevalan Sammon alkuperään ja asettui aluksi tukemaan isänsä käsitystä, jonka mukaan Sampo oli aurinko. Myöhemmin hän tarkisti kantaansa ja päätyi 1920-luvulla tukemaan Uno Harvan teoriaa Sammosta maailmanpuu-myytin ilmentymänä. Sammon ryöstöstä kertova runo kuitenkin perustui Krohnin mielestä Gotlantiin tehtyyn ryöstöretkeen.


title: Kaarle Krohn

text: Krohn oli Suomalaisuuden liiton puheenjohtaja vuonna 1907.


title: Kaarle Krohn

text: Kaarle Krohnin veli oli säveltäjä ja musiikintutkija Ilmari Krohn ja sisaria kirjailijat Helmi Krohn ja Aino Kallas. Hänen serkkunsa oli säveltäjä Mikael Nyberg.


title: Skotlanninkäpylintu

text: Skotlanninkäpylintu ("Loxia scotica") on Pohjois-Skotlannin vanhoissa mäntymetsissä elävä laji. Sen pituus on noin 15½ – 17 cm. Lintu käyttää ravinnokseen männyn siemeniä; sen voimakas nokka, jossa on ristiinmenevät koukut sekä ylä- että alanokassa, on soveltunut juuri kävynsuomujen halkaisemiseen ja siementen kaivamiseen kävyn sisältä.


title: Skotlanninkäpylintu

text: Skotlanninkäpylintu tekee myös pesänsä mäntyyn. Pari etsii joskus yhdessä sopivaa pesäpaikkaa, mutta tavallisesti naaras valitsee pesän paikan. Naaras rakentaa yleensä yksin pesän männyn latvaosaan oksalle tai rungon haaraan, 6–18 m:n korkeuteen. Pesä on hyvin rakennettu kuivista oksista, jäkälistä ja sammalista, sekä vuorattu juurilla, karvoilla ja höyhenillä. Muninta alkaa usein jo helmikuussa, tavallisesti kuitenkin maalis–huhtikuussa. Munia on tavallisesti 4 tai 3, harvoin 5 ja poikkeuksellisesti 6 tai 2. Muna on kooltaan 21,6*15,9 mm. Haudonta alkaa jo ensimmäisestä munasta, jos sää on kylmä. Vain naaras hautoo, ja koiras käy säännöllisesti ruokkimassa sitä muutaman kerran, 7–10 kertaa, päivässä. Haudonnan kesto on 12½–14½ päivää, keskimäärin 13,2 päivää. Poikaset kuoriutuvat eri aikaisesti ja lähtevät pesästä lentokykyisinä noin 3 viikon ikäisinä. Poikue pysyttelee emojen hoivissa vielä usean viikon ajan.


title: Skotlanninkäpylintu

text: Laji kuuluu peippojen heimoon ("Fringillidae") ja sen lähimpiä sukulaisia ovat kirjosiipikäpylintu ("Loxia leucoptera"), isokäpylintu ("Loxia pytyopsittacus") ja pikkukäpylintu ("Loxia curvirostra"), jotka kaikki pesivät myös Suomessa. Ulkonäöltään sitä on vaikea erottaa kahdesta jälkimmäisestä, tosin lajit eivät juurikaan kohtaa normaaleilla pesimäalueillaan. Tosin pikkukäpylintujen massavaellukset toisinaan ulottuvat myös Skotlantiin. Kaikki käpylinnut ovat paikkalintuja, mutta tekevät vaelluksia ravinnon perässä havupuiden siementen katovuosina. Skotlanninkäpylinnun vaellukset ovat huonosti tunnettuja, mutta havaintojen mukaan vaellukset eivät juurikaan ulotu Skotlannin ulkopuolelle, eivätkä skotlanninkäpylinnut ilmeisestikään liity vaeltaviin pikkukäpylintuparviin.


title: Skotlanninkäpylintu

text: Skotlanninkäpylintuja arvioitiin pesivän 300–1250 paria vuonna 1988. 1970–luvun alussa yksilömääräksi arvioitiin keskimäärin 1500 aikuista lintua. Laji on siis maapallon mittakaavassa erittäin harvinainen.


title: Skotlanninkäpylintu

text: Skotlanninkäpylintua ei ole tavattu Suomessa.


title: Geodeettinen laitos

text: Geodeettinen laitos (lyhenne "GL", ) oli vuoteen 2015 saakka maa- ja metsätalousministeriön alainen kartoitusalan tutkimuskeskus. Vuonna 2015 Geodeettinen laitos liitettiin Maanmittauslaitokseen, jossa sen toiminta jatkuu Paikkatietokeskuksena. Kansainvälinen lyhenne säilyi FGI:nä, "Finnish Geospatial Research Institute" (ennen "Finnish Geodetic Institute"). GL:n pääkonttori oli Kirkkonummen Masalassa.


title: Geodeettinen laitos

text: Geodeettinen laitos perustettiin vuonna 1918. Sen olemassaolosta määräsi "Laki Geodeettisesta laitoksesta", joka kumottiin Maanmittauslaitokseen yhdistämisen yhteydessä. Se huolehti Suomen karttojen tieteellisistä perusmittauksista sekä paikkatietojen metrologiasta. Se teki tutkimustyötä geodesian, geoinformatiikan ja kaukokartoituksen alalla. Geodeettinen laitos ylläpiti geodeettisten ja fotogrammetristen mittausten suomalaisia mittanormaaleja. Se toimi myös pituuden ja putoamiskiihtyvyyden kansallisena mittanormaalilaboratoriona.


title: Geodeettinen laitos

text: Geodeettisen laitoksen viimeisenä ylijohtajana toimi professori Jarkko Koskinen 1. kesäkuuta 2011 lähtien. Hänen pitkäaikainen edeltäjänsä professori Risto Kuittinen siirtyi eläkkeelle maaliskuussa 2011.


title: Geodeettinen laitos

text: Geodeettisessa laitoksessa oli neljä osastoa ja Metsähovin tutkimusasema


title: Nokuthula Ngwenyama

text: Nokuthula Ngwenyama (s. 1976) on Kaliforniassa syntynyt alttoviulisti ja viulisti. Hänen isänsä on zimbabwelainen ja äitinsä japanilainen. Hän valmistui vuonna 1996 Curtis Institute of Musicista ja sai vuonna 1997 Avery Fisher Career Grantin.


title: Nokuthula Ngwenyama

text: Ngwenyama on soittanut muiden muassa KwaZulu-Natalin, Rochesterin ja Los Angelesin filharmonisten orkesterien kanssa. Hän on toiminut myös kamarimuusikkona.


title: Noel Kempff Mercadon kansallispuisto

text: Noel Kempff Mercadon kansallispuisto on kansallispuisto Boliviassa Santa Cruzin departementin koillisosassa lähellä Brasilian rajaa.


title: Noel Kempff Mercadon kansallispuisto

text: Puisto perustettiin 28. kesäkuuta 1979 nimellä Huanchcan kansallispuisto ("Parque Nacional Huanchca"), mutta uudelleennimettiin myöhemmin professori Noel Kempff Mercadon mukaan tämän puistossa tekemien ja havaintojen kunniaksi.


title: Noel Kempff Mercadon kansallispuisto

text: Noel Kempff Mercadon kansallispuisto on 15 234 neliökilometrin laajuinen ja sijaitsee yhdellä maailman biologisesti monipuolisimmalla alueella. Seudulla sää on todella kostea ja lämmin lämpötilan ollessa keskimäärin 25 °C ja 29 °C välillä.


title: Noel Kempff Mercadon kansallispuisto

text: Puistossa on arvioiden mukaan noin 4 000 lajia putkilokasveja, joihin kuuluu muun muassa kärsimyskukka-, helikonia- ja palmupuulajeja. Alueelta löytyy viittä merkittävää ekosysteemiä: Amazonian sademetsää, joenvarsimetsää, trooppista lehtimetsää, tulvasavannia ja kuivaa cerradosavannia.


title: Noel Kempff Mercadon kansallispuisto

text: Kansallispuistossa elää 130 eri nisäkäslajia, muun muassa harvinaisia jättiläissaukkoja, amazonindelfiinejä, amerikantapiireja, hämähäkki- ja mölyapinoita, isomuurahaiskarhuja, jättiläisvyötiäisiä ja jaguaareja.


title: Noel Kempff Mercadon kansallispuisto

text: Lisäksi puistosta asustaa noin 620 lintu- ja yli 70 liskolajia sekä useita lajeja selkärangattomia.


title: Silba

text: Silba on Kroatian saari Adrianmerellä Lošinjista kaakkoon. Sen pinta-ala on 15 km². Saarta hallitaan osana Zadarin lääniä.


title: Silba

text: Silbassa on 265 (2001) vakituista asukasta. Saarella vallitsee välimerenilmasto. Korkein kohta on Varh, joka sijaitsee korkeimmillaan 80 metriä merenpinnan yläpuolella.


title: Silba

text: Silban saarella on kuusi kirkkoa, useita kahviloita, ravintoloita, kauppoja, postitoimisto sekä yleisiä uimarantoja, joista suurin on Sotorišće.


title: Guitar Pro

text:
Guitar Pro on ohjelma, jolla voi luoda omaa musiikkia, muokata valmiita tabulatuureja ja harjoitella kitaran, basson ja koskettimien soittoa tabulatuurien ja nuottien avulla. Näiden lisäksi ohjelma toimii MIDI-sekvensserinä. Guitar Pro on maksullinen, mutta siitä jaossa olevaa kokeiluversiota voi käyttää 15 päivää ilmaiseksi.Guitar Pro 6 maksaa noin 60 euroa. Ohjelmasta on julkaistu versiot Windowsille, Mac OS X:lle ja Linuxille.
Ohjelma on saatavilla myös suomeksi.
Guitar Prosta on ollut olemassa neljä suosittua pääjulkaisua: versiot 3,4,5 ja 6. Muut vähemmän tunnetut versiot, jotka sisältävät bugikorjauksia ja pienempiä uudistuksia, ovat myös saatavilla. Ohjelman lisenssi sisälsi ilmaiset päivitykset kaikista versioista.
Guitar Pro oli alkujaan ainoastaan tabulatuurien suunnittelua varten, mutta siitä lähtien siitä on tullut täysi ohjelma musiikin säveltämiseen.
Neljänteen versioon saakka ohjelma oli vain Microsoft Windowsille. Marraskuussa 2005 julkaistu Guitar Pro 5 käännettiin vuoden aikana Mac OS X:lle sopivaksi ja sille käännetty versio julkaistiin kesäkuussa 2006.
Guitar pron uusin versio, Guitar pro 6, julkaistiin 5.4.2010. Uusin versio toimii myös Linux Ubuntulla.
6. helmikuuta 2011 Guitar Pro:sta (versio 6) julkaistiin App Storeen versio, joka tukee iPod Touchia, iPhonea ja iPadia.


title: Raiffeisen Super League

text: Sveitsin Superliiga eli Raiffeisen Super League on sveitsiläisen jalkapallon korkein sarjataso. Liiga on nimetty pääsponsorin mukaan. Vuosina 2003-2012 pääsponsori oli energiakonserni Axpo ja liigan nimi Axpo Super League. Kaudesta 2012-13 alkaen päätukija on pankkikonserni Raiffeisen.


title: Raiffeisen Super League

text: Sarjassa pelaa kymmenen joukkuetta, joista jokainen kohtaa jokaisen neljästi, kahdesti kotona ja kahdesti vieraissa. Joukkueille kertyy kauden aikana siis yhteensä 36 peliä. Sarjan päätteeksi viimeinen joukkue putoaa suoraan ja toiseksi viimeinen karsii sarjapaikasta Challenge Liigassa toiseksi sijoittuneen kanssa. Sarja alkaa heinäkuun lopussa ja päättyy toukokuussa. Tähän väliin tosin mahtuu pitkä talvitauko, joulukuun puolesta välistä helmikuun puoleen väliin.


title: Sayako Kuroda

text: Sayako Kuroda () (s. 18. huhtikuuta 1969), entinen Hänen keisarillinen korkeutensa Japanin prinsessa Nori (Sayako), (紀宮清子内親王殿下) on Japanin keisari Akihiton ja keisarinna Michikon kolmas lapsi ja heidän ainoa tyttärensä. Hän meni naimisiin Yoshiki Kurodan kanssa 15. marraskuuta 2005 ja luopui samalla tittelistään ja asemastaan keisarillisessa perheessä.


title: Tsodilo

text: Tsodilo on UNESCOn maailmanperintökohde Botswanassa Kalaharin aavikolla. Alueella on ollut sekä suuri uskonnollinen että hengellinen merkitys ihmisille. Tsodilossa on ollut ihmisasutusta jo vuosituhansien ajan.


title: Tsodilo

text: Alueelta löytyy myös yli 4500 kalliomaalausta 10 neliokilometrin alueelta, mikä tekee siitä yhden maailman suurimmista kalliomaalausten keskittymistä. Siksi sitä on sanuttu myös "Aavikon Louvreksi". Tsodilon arkoeloginen aineisto antaa viitteitä ihmisasutuksesta peräti 100 000 vuoden takaa.


title: Operaatio Northwoods

text: Operaatio Northwoods oli Yhdysvaltain hallituksen vuonna 1962 laatima salainen suunnitelma, jonka tarkoituksena oli saada maan kansalaiset kannattamaan sotilaallisia toimia Kuubaa vastaan. Suunnitelma oli salainen vuoteen 1997 asti. Operaatio Northwoodsin mukaan CIA tai vastaava toimielin olisi voinut muun muassa räjäyttää yhdysvaltalaisen lentokoneen, ja teosta olisi syytetty Kuubaa. Suunnitelmaan olisi kuulunut myös Kuuban vastaisten huhujen levittäminen ja valehyökkäysten tekeminen. Operaatiota ei toteutettu, koska presidentti Kennedy ei antanut siihen lupaa.


title: Vaaleanpunainen pantteri (animaatio)

text: Vaaleanpunainen pantteri on elokuvateattereihin tehty lyhytanimaatiosarja, jota tehtiin 1964–1977. Suurin osa "Vaaleanpunainen pantteri" -animaatioista on mykkäelokuvia, joissakin hahmot kuitenkin puhuvat. Hahmo sai alkunsa vuonna 1963, kun Blake Edwards pyysi David H. DePatieta ja Friz Frelengiä suunnittelemaan hahmon hänen "Vaaleanpunainen pantteri" -elokuvansa alkutekstejä varten. DePatie, Freleng ja heidän firmansa työläiset suunnittelivat useita erilaisia panttereita, joista Edwards valitsi Hawley Prattin suunnitteleman version. Kun elokuva julkaistiin, hahmo oli menestys. Monet jopa sanoivat alkutekstejä itse elokuvaa paremmaksi. Alkuteksteistä muistetaan varsinkin Henry Mancinin säveltämä jazz-henkinen taustamusiikki eli ns. ”The Pink Panther Theme”, josta tuli Vaaleanpunaisen pantterin tavaramerkki.


title: Vaaleanpunainen pantteri (animaatio)

text: Tämän vuoksi DePatie-Freleng Enterprises aloitti lyhytanimaatioiden sarjan tekemisen United Artistsille. Ensimmäinen osa, "The Pink Phink" voitti parhaan lyhytanimaation Oscar-palkinnon. DePatie ja Freleng tekivät yhteensä 91 lyhytanimaatiota, joista "The Pink Blueprint" sai myös Oscar-ehdokkuuden. Vaaleanpunaisen pantterin vastustajana esiintyi useimmissa tarinoissa pieni isonenäinen ja valkoinen mies. Mancinin säveltämää tunnusmusiikkia käytettiin järjestelmällisesti kaikissa animaatioissa.


title: Vaaleanpunainen pantteri (animaatio)

text: Yleisesti Vaaleanpunaisella pantterilla ei ole dialogia. Poikkeuksena on kuitenkin kaksi lyhytanimaatiota vuodelta 1965: "Sink Pink" ja "Pink Ice". Molemmissa animaatioissa pantterin äänenä toimi Rich Little.


title: Vaaleanpunainen pantteri (animaatio)

text: Vuonna 1969 aikaisemmin julkaistut Vaaleanpunainen pantteri- ja The Inspector -animaatiot esitettiin osana "The Pink Panther Show" -sarjaa. Sarja lisäsi animaatioihin valmiiksi nauhoitetut naurut, kuten muissakin sen ajan televisiokomedioissa oli. Tämä valinta on harmittanut monia animaatioiden faneja. Vuonna 1971 sarja jatkui nimellä "The Pink Panther Meets the Ant and the Aardvark". Tällä kertaa mukana oli "Vaaleanpunainen pantteri" ja "The Ant and the Aardvark" -animaatioita. Vuonna 1976 sarjan pituus kasvoi 30 minuutista 90 minuuttiin. Nimeksi vaihtui "The Pink Panther Laugh and Half Hour and a Half". "Vaaleanpunaisen pantterin" lisäksi esitettiin "The Inspector", "The Ant and the Aardvark", "Misterjaw" ja "Texas Toads" -piirrettyjä (alun perin "Tijuana Toads"). 1977 sarja lyheni taas puoleen tuntiin ja nimeksi vaihtui "Think Pink Panther". Mukana ei ollut enää kuin "Vaaleanpunainen pantteri", "The Ant and the Aardvark" ja "Misterjaw"-piirrettyjä.


title: Vaaleanpunainen pantteri (animaatio)

text: Vuoden 1978 "The All-New Pink Panther Show" -sarjan piirretyt olivat täysin uusia, eivät elokuvateattereissa aiemmin esitettyjä. Vaaleanpunaisen pantterin lisäksi mukana oli Crazylegs Crane. Nämäkin 32 animaatiota julkaistiin myöhemmin elokuvateattereissa.


title: Vaaleanpunainen pantteri (animaatio)

text: Vaaleanpunaisesta pantterista teki uuden televisiosarjan 1984 Hanna-Barbera Friz Frelengin valvomana. Sarjan nimi oli "The Pink Panther and Sons". Siinä Vaaleanpunaisella pantterilla oli kaksi lasta nimeltä Pinky ja Panky, jotka puhuivat, toisin kuin isänsä.


title: Vaaleanpunainen pantteri (animaatio)

text: Metro-Goldwyn-Mayer Animation, Claster Television ja Camelot Entertainment Sales tekivät vuonna 1993 yhdessä uuden sarjan, jonka nimi oli yksinkertaisesti "The Pink Panther". Tässä sarjassa esiintyivät Vaaleanpunaisen pantterin lisäksi The Ant and the Aardvark, The Dogfather, Voodoo Man ja Manly Man. Sarjassa Vaaleanpunainen pantteri sai äänen, jonka teki Matt Frewer.


title: Vaaleanpunainen pantteri (animaatio)

text: Vuonna 2004 MGM julkaisi "Vaaleanpunaisen pantterin" klassikkopiirretyt DVD:llä.


title: Moses Isegawa

text: Moses Isegawa (s. 10. elokuuta 1963 Kawempe, Uganda) on ugandalainen kirjailija. Hän opiskeli nuorena katolisessa pappisseminaarissa ja aloitti uransa kotimaassaan historianopettajana. Hän muutti Alankomaihin vuonna 1990 ja asuu Amsterdamissa.


title: Moses Isegawa

text: Isegawa on kirjoittanut muun muassa "Abessinialaiset kronikat" (suom. Kirsti Nikkanen 1998) ja "Snakepitin" (1999).


title: Take That

text: Take That on brittiläinen, Manchesterista alkunsa saanut poikayhtye, joka hallitsi Ison-Britannian listoja 1990-luvun alkupuoliskolla ja josta Robbie Williams aloitti uransa. Yhtye hajosi vuonna 1996, mutta teki comebackin vuonna 2006 ilman Williamsia, joka liittyi takaisin yhtyeeseen vuonna 2010. Yhtyeen musiikillisena johtajana ja keulahahmona toimii Gary Barlow.


title: Take That

text: Take Thatissa oli alun perin viisi jäsentä: Gary Barlow, Mark Owen, Howard Donald, Jason Orange ja Robbie Williams. He saivat yhteensä kahdeksan ykköshittiä Isossa-Britanniassa ja inspiroivat muita tulevia 1990-luvun poikabändejä kuten East 17, Boyzone, Westlife ja A1.


title: Take That

text: Bändin ensimmäinen single oli ”Do What You Like”, jonka musiikkivideossa yhtyeen jäsenet vähensivät vaatteita ja hieroivat hyytelöä päällensä. He käyttivät tässä vaiheessa kiertueellaan paljastavia nahka-asuja, jotka saivat kannatusta lukuisilla homoseksuaalien suosimissa yökerhoissa pidetyillä keikoilla.


title: Take That

text: Seuraavat singlet ”Once You’ve Tasted Love” ja ”Promises” eivät saavuttaneet listamenestystä. Heidän ensimmäinen hittinsä oli Jonathan King -cover ”It Only Takes a Minute Girl”, joka saavutti kuutossijan listalla. Sitä seurasi kaksi top 20 -hittiä ”A Million Love Songs” ja ”I Found Heaven”.


title: Take That

text: Heidän coverinsa Barry Manilow’n ja Donna Summerin diskohitistä ”Could It Be Magic” menestyi hyvin ja asetti bändin pysyvästi julkisuuden valokeilaan.


title: Take That

text: Ensimmäinen albumi, "Take That And Party", julkaistiin vuonna 1992 ja se sisälsi yllä mainitut singlet.


title: Take That

text: Vuonna 1993 julkaistiin bändin suosituin alkuperäinen albumi "Everything Changes", jolta tuli neljä ykköshittiä: ”Pray”, ”Relight My Fire”, ”Babe” ja nimikkobiisi ”Everything Changes”, joka toi yhtyeelle myös kansainvälistä suosiota. Yhdysvaltain musiikkimarkkinoihin bändi ei kuitenkaan tehnyt vaikutusta.


title: Take That

text: Vuoden 1995 albumin "Nobody Else" julkaisua valmisteltiin yhtyeen kaikkien aikojen suosituimmalla singlellä ”Back For Good”, josta tulikin heidän ainoa hittinsä Yhdysvalloissa sijoituksella seitsemän. Albumi keräsi huomiota myös kansikuvallaan, joka oli pastissi The Beatlesin "Sgt. Pepper’s Lonely Hearts Club Band" -albumin kannesta.


title: Take That

text: Bändin loppu alkoi suosion huipulta heinäkuussa 1995, kun Robbie Williams halusi eroon siististä imagostaan ja juhli rajusti Oasis-yhtyeen jäsenten kanssa Glastonburyn festivaaleilla. Tämä johti riitaan, jonka päätteeksi Robbie lähti yhtyeestä. Take That jatkoi albumin mainostamista nelihenkisenä ja sai kaksi hittiä lisää, ”Sure” ja ”Never Forget”.


title: Take That

text: 13. helmikuuta 1996 yhtye ilmoitti hajoavansa, mikä johti siihen, että ympäri Isoa-Britanniaa avattiin puhelinnumeroita, joihin järkyttyneet fanit saivat soittaa.


title: Take That

text: Samana vuonna julkaistiin kokoelma-albumi, jonka Bee Gees -cover ”How Deep Is Your Love” toi yhtyeelle 1990-luvun viimeisen listaykkösen.


title: Take That

text: Vuoden 2005 lopulla bändi kokoontui yhteen televisiodokumenttia "Take That - For The Record" varten ja he kertoivat kuulumisistaan sekä siitä mitä he olivat tehneet viimeisen kymmenen vuoden ajan. Pian sen jälkeen kerrottiin, että nelihenkinen Take That lähtisi Ison-Britannian ja Irlannin kiertueelle keväällä 2006. Aluksi ilmoitettiin 11 konsertista, mutta lippujen nopean myynnin vuoksi niitä ilmoitettiin 19 lisää. Kiertueella olivat mukana myös Beverly Knight, Pussycat Dolls ja Sugababes.


title: Take That

text: Take That julkaisi marraskuussa 2006 uuden albuminsa "Beautiful World", ja vuoden 2007 alussa ilmoitettiin uudesta levytyssopimuksesta Interscopen kanssa. BBC Radion järjestämässä äänestyksessä Take That valittiin kaikkien aikojen viidenneksi suurimmaksi brittiläiseksi yhtyeeksi. Vuonna 2008 yhtye julkaisi albumin "The Circus."


title: Take That

text: Vuonna 2010 Take That ilmoitti levyttävänsä uutta musiikkia alkuperäisellä viisihenkisellä kokoonpanolla. "Progress"-albumi ilmestyi marraskuussa 2010. Yhtye lähti kiertueelle kesällä 2011. Kiertueen jälkeen Robbie Williams palasi soolouransa pariin.


title: Take That

text: Syyskuussa 2014 Jason Orange ilmoitti jättävänsä yhtyeen. Take That julkaisi tämän jälkeen 3-henkisellä kokoonpanolla albumin "III". Kiertue "Take That Live 2015" käynnistyi huhtikuussa 2015.


title: Take That

text: Take That on konsertoinut kahdesti myös Suomessa. Vuonna 1993 yhtye esiintyi promokeikalla Planet FunFunissa Keravalla, sekä 13. huhtikuuta 1994 Helsingin jäähallissa. Konsertti oli "Everything Changes" -kiertueen Euroopan osuuden viimeinen konsertti, ja paikalla oli noin 4 500 fania.


title: Take That

text: Pian yhtyeen hajoamisen jälkeen Gary Barlow levytti sooloalbumin "Open Road" (1997), joka meni Ison-Britannian listan kärkeen kuten myös kaksi ensimmäistä singleä ”Forever Love” ja ”Love Won’t Wait”. Toinen albumi "Twelve Months, Eleven Days" (1999) ei pärjännyt yhtä hyvin ja sen jälkeen Gary onkin ryhtynyt pelkäksi lauluntekijäksi ja tuottajaksi.


title: Take That

text: Robbie Williams julkaisi ensimmäisen sooloalbuminsa "Life Thru A Lens" myös vuonna 1997. Hänen ensimmäinen singlensä oli George Michael -cover ”Freedom ’90”, mutta seuraava julkaisu ”Angels” oli huomattavasti suositumpi ja siitä onkin tullut hänen merkittävin kappaleensa. Sen jälkeen hän on julkaissut monta suosittua albumia kuten "I’ve Been Expecting You", "Sing When You’re Winning" ja "Escapology". Take Thatin entisistä jäsenistä Robbie Williams on menestynyt soolourallaan parhaiten.


title: Take That

text: Mark Owen on julkaissut yhteensä neljä sooloalbumia: "Green Man (1996)", "In Your Own Time (2003)." "How the Mighty Fall! (2005) ja The Art of Doing Nothing (2013)". Hän on kiertänyt ahkerasti Eurooppaa ja Isoa-Britanniaa sekä käynyt Japanissa vuoden 2006 alussa allekirjoittamassa sopimuksen lauluntekijänä. Hän voitti Ison-Britannian "Celebrity Big Brotherin" toisen tuotantokauden vuonna 2002.


title: Take That

text: Howard Donald teki singlen, mutta sitä ei koskaan julkaistu. Hän on menestyvä DJ Isossa-Britanniassa ja Saksassa.


title: Take That

text: Jason Orange on näytellyt huumekauppias Brent Moyeria Lynda La Planten Killer Netissä sekä esiintynyt näytelmässä "Gob" King’s Head -teatterissa Lontoossa. Take Thatin hajottua vuonna 1996 Orange opiskeli näyttelemistä ja sen jälkeen South Trafford Collegessa psykologiaa ja sosiologiaa.


title: Take That

text:
Take That and Party (1992)
Everything Changes (1993)
Nobody Else (1995)
Greatest Hits (1996)
Never Forget - The Ultimate Collection (2005)Beautiful World (2006)
The Circus (2008)
Progress (2010)III (2014)


title: Bob Dylan (albumi)

text: Bob Dylan on laulaja-lauluntekijä Bob Dylanin maaliskuussa 1962 julkaistu esikoisalbumi. Albumi sisältää lähinnä kansanlauluja ja cover-versioita muiden artistien kappaleista. Dylanin omia lauluja levyllä on vain kaksi, ”Song to Woody” ja ”Talkin’ New York”.


title: Arikarat

text: Arikarat olivat eräs Pohjois-Amerikan tasankojen monista intiaanikansoista. He kuuluivat Caddoan kielikuntaan ja asuivat Pohjois- ja Etelä-Dakotan alueilla joutuessaan 1700-luvulla ensi kosketuksiin eurooppalaisten siirtolaisten kanssa.


title: Arikarat

text: Arikarat olivat maanviljelijöitä. Heidän omakielinen nimensä oli "Sahnish". Ranskalaiset kutsuivat heitä "ricaree"-intiaaneiksi ja britit käyttivät heistä nimeä "ree". Tutkimusmatkailijat Lewis ja Clark arvioivat vuonna 1804 arikarain asukasluvuksi noin 3 000 henkeä. Heidän määräkseen on edellisen vuosisadan alkupuolella arveltu kuitenkin yli 8 000.


title: Arikarat

text: Arikarat olivat kieliryhmänsä pohjoisimmalle levinnyt haara. He olivat alun perin osa pawnee-kansakunnasta, joka vaelsi Texasista ja Oklahomasta pohjoiseen etsien hedelmällisempiä maita. Arikarain pääkylä oli nykyisen Pierren kaupungin kohdalla Etelä-Dakotassa.


title: Arikarat

text: 1820-luvulla arikarain sanottiin pitäneen kaikkia vieraita vihollisinaan ihonväriin katsomatta. Samalla vuosikymmenellä he aloittivat ensimmäisinä tasankointiaaneina sodan Yhdysvaltoja vastaan. Lyhytkestoinen sotatila mursi arikarain vahvan aseman alueen kaupankäynnin historiassa. 1830-luvun isorokko-epidemiat tuhosivat arikarat lopullisesti, ja kansan rippeet yhtyivät mandaneihin ja hidatsoihin.


title: Arikarat

text:
1200-luvun loppupuolla Texasin itäosiin levinnyt kuivuus ja siitä aiheutunut nälänhätä pakottivat paikalliset caddoankieliset intiaaniryhmät liikkeelle paremman ravinnon toivossa. Pawneiden liittokunnan heimot, arikarat heidän joukossaan, luopuivat kylistään ja aloittivat vaelluksen kohti pohjoista. Nälkä ja sääolosuhteet koettelivat pitkää taivallustaan tekevää kansaa. Vastakkaiseen suuntaan matkaavien ja Kanadasta tulleiden athabaskien kieliryhmään kuuluneiden apassien ja navajojen polut yhtyivät hetkellisesti etelästä vaeltavien kanssa jossakin Nebraskan alueilla.
Arikarat erosivat pawneiden pääjoukoista 1600–1700-lukujen taitteessa ja jatkoivat kulkuaan aluksi pawneiden "skidi"-heimon mukana. Erkaantumisen uskotaan tapahtuneen 1700-luvun alussa. Joidenkin historioitsijoiden mukaan apassit tai comanchet karkottivat arikarat Koillis-Nebraskasta. Siirryttyään Missourijoen pohjoisille laidoille arikarat pystyttivät jokien varsille 12 kiinteää kylää. Heidän asutuksensa ylettyi nykyisen Omahan kaupungin liepeille asti, ja levisi molemmin puolin Missourijokea nykyisten Pierren ja Chamberlainin kaupungien välillä.


title: Arikarat

text: Arikarat hankkivat kauppasuhteillaan Uuteen-Espanjaan vuoteen 1760 mennessä paljon ratsuja ja eurooppalaisvalmisteisia aseita, kuten metallikirveitä. Hidatsojen ja mandanien kanssa he hallitsivat kaupankäyntiä pohjoisilla tasangoilla. Samoihin aikoihin liikkui Minnesotasta siouxien kansakunnan pakolaisia brule- ja oglala-lakotoja, jotka etsivät uusia asuinmaita, kun ojibwat häätivät heidät pois. Siouxit olivat menettäneet tärkeimmän kauppakumppaninsa Uuden-Ranskan hävittyä sodissa briteille. Etelä-Dakotan joenvarsille muuttaneet cheyennet suostuivat auttamaan lakotoja ja hankkivat näille hevosia.


title: Arikarat

text: Mustien vuorten alueilla biisoneita metsästävät arikarat aluksi estivät lakotojen leviämiselle. Voimatasapaino muuttui vuonna 1760-luvun alussa, jolloin arikarat menettivät suuren määrän väestöstään saatuaan eurooppalaisten kauppiaiden mukana kulkeutuneen isorokon tartunnan. Lakotat käyttivät tilanteen hyväkseen ja tekivät hyökkäyksiä arikarain kyliin. Perimätietonsa mukaan arikarat menettivät kulkutautiepidemiaan yli puolet väestöstään. Kun eurooppalaiset vierailivat myöhemmin samalla vuosisadalla joidenkin sioux-kielisten heimojen kylissä, he saivat kuulla, että samat kylät olivat aiemmin kuuluneet arikaroille. 1770-luvulla arikarat solmivat ensimmäiset kauppasuhteensa ranskalaisiin Missourissa Sheyenne-joen rannoilla. Vuonna 1794 turkismetsästäjä Jean-Baptist Trudeau tapasi arikaroja Missourin jokialueilla ja asui useita vuosia heidän parissaan.


title: Arikarat

text: Lokakuussa 1804 amerikkalaiset tutkimusmatkailijat Meriwether Lewis ja William Clark ankkuroivat St. Louisista Missouria pitkin saapuneen jokilaivansa ja lähelle arikarojen maita. Ensimmäinen kylä löytyi saaresta keskellä Grand riveriä. Suurin osa saaresta oli täynnä maissi-, tupakka- ja papuviljelmiä. Niiden laidasta löytyi 60 maamajaa. Lähettyviltä muutaman mailin päässä sijaitsi kaksi muuta arikarakylää molemmin puolin Oak Creekiä. Clarkin ja Lewisin mukana seurasi kaksi tulkkia sekä musta mies nimeltään York, joka oli Clarkin palvelija. Intiaanit eivät olleet aiemmin nähneet mustaa miestä ja hänen ihonväriään pidettiin merkkinä erityisistä henkisistä voimista. . Kun tutkimusmatkailijat tarjosivat arikaroille tapaamisten yhteydessä alkoholia, nämä kieltäytyivät ja ihmettelivät miten valkoinen mies voi tekeytyä ystäväksi ja tarjota samanaikaisesti jotain, joka tekee hulluksi.


title: Arikarat

text: Retkikunnan vierailun tarkoituksena oli kehittää Yhdysvaltain kauppasuhteita alueen intiaaneihin. Arikarain merkittävä rooli ylä-Missourin kaupankäynnissä nosti heidät näkyvään asemaan. Tutkimusmatkailijat esittivät käyntinsä aikana toivomuksen, että arikarat lopettaisivat keskinäiset sotansa lakotain kanssa, ja pyrkisivät pysyvään rauhaan.


title: Arikarat

text: Lewis ja Clark suorittivat kolmessa kylässä tarkan väestönlaskennan saaden kokonaisluvuksi 2600 intiaania, joista sotureita oli neljännesosa. Tutkimusretkikunta yritti taivuttaa arikaroja samalla myötämielisiksi amerikkalaisia kohtaan antaen ymmärtää miten voimakas kansa Yhdysvallat oli. Presidentti Thomas Jefferson oli itse tutkimusmatkan eräs tärkeä taustatekijä ja jotkut arikaroista halusivatkin tavata "suuren valkoisen isän". Kun arikarain päällikkö Eagle Feather vuonna 1805 kuoli Washingtonissa matkalla presidenttiä tapaamaan, saivat arikarat tiedon hänen kuolemastaan vasta vuotta myöhemmin.


title: Arikarat

text:
Arikarain ja Yhdysvaltain suhteet eivät muotoutuneet Lewisin ja Clarkin retkikunnan lähdön jälkeisinä vuosina kovinkaan lämpimiksi. On mahdollista, että intiaanit tulkitsivat vieraidensa puheet juonitteluksi. Arikarain keskeinen sijainti tasankojen heimojen ja angloamerikkalaisen maailman välisessä kaupankäynnissä huolestutti heitä itseään. Varsinkin, kun kaupankäynti oli siirtymässä heidän kontrollinsa ulkopuolelle. Kilpailevat turkisyhtiöt käyttivät arikaroja pelinappuloinaan, ja tämä käytäntömalli kiristi heidän keskinäisiä välejään.
Vuonna 1823 erään kauppayhtiön työntekijä surmasi vaikutusvaltaisen arikara-päällikön pojan. Tapahtuma sai arikarat raivoihinsa, ja he surmasivat Missourin varrella veneillä liikkuneen amerikkalaisen 13-henkisen kauppamatkueen. Tämä johti peruuttamattomasti sotaan arikarain ja Yhdysvaltain välillä saman vuoden aikana. Amerikkalaiset kokosivat vahvan sotilasosaston, jonka johtoon asetettiin eversti Henry Leavenworth. Sadoilla sioux-sotureilla vahvistettu Yhdysvaltain armeija tunkeutui arikarain maille toteuttamaan saamaansa tehtävää. Noin 50 arikaraa sai surmansa hajanaisissa hyökkäyksissä ja yksi heidän kylistään poltettiin. Tapahtuma kesti vain viikon, mutta sen myötä arikarain taloudellinen asema romahti. He menettivät kahden perättäisen vuoden maissisatonsa, ja etsivät turvaa Nebraskan skidi-pawneilta. Vihamielisyys, jota arikarat osoittivat amerikkalaisia kohtaan teki heistä pelottavia ja ei-toivottuja naapurien silmissä. Rauha Yhdysvaltain kanssa solmittiin 1825.


title: Arikarat

text: Tapahtuma kirjattiin ensimmäiseksi tasankointiaanien ja Yhdysvaltain välillä käydyksi sodaksi. Poltetun arikarakylän paikalle rakennettiin kasarmi, jonka yhtenä tehtävänä oli muistuttaa "epäystävällisiä" intiaaneja, kuten mustajalkoja ja croweja, Yhdysvaltain voimasta.


title: Arikarat

text: Arikarat palasivat takaisin rakentaen kaksi kylää Heart-joelle lähelle heidän entisiä maitaan. Heidän asenteensa ympäristön siouxeihin, mandaneihin ja hidatsoihin säilyi vihamielisinä, eivätkä he suhtautuneet Yhdysvaltoihin edelleenkään ystävällisesti. Vuonna 1833 taidemaalari George Catlin, joka tuli tunnetuksi intiaanien kulttuurista kertovista maalauksistaan, ohitti veneellään etäältä arikarojen kylät uskaltamatta poiketa rantaan.


title: Arikarat

text: Saman vuoden aikana arikarat jättivät asuinpaikkansa ja pakenivat siouxeja viettäen kolme talvea skidi-pawneiden luona. Vuonna 1836, palatessaan takaisin omiin kyliinsä, arikarat joutuivat saman vuoden kesäkuussa alkaneen isorokkoepidemian keskelle. Kolme kertaa peräkkäin iskenyt tauti hävitti lähes täysin heidän kylänsä. Sairauden jäljiltä eloon jääneet joutuivat turvautumaan apuun. Siouxien jatkuvan häirinnän pakottamina arikarat pyysivät turvaa Yhdysvalloilta, joka tarjoutui auttamaan. Arikarat solmivat myös pysyvän liiton hidatsojen sekä mandanien kanssa unohtaen keskinäiset vihollisuutensa ja asettumalla yhdessä näiden kanssa Like-a-fishhookiin Missourin suulle. Myöhemmin paikka muutti nimensä Fort Bertholdiksi. Monet arikara-soturit värväytyivät Yhdysvaltain armeijaan 1870-luvun alussa. Kenraali George Armstrong Custer käytti osaa heistä rykmenttinsä tiedustelijoina valmistellessaan suurta sotaretkeä siouxien, cheyennien ja arapahojen lyömiseksi vuonna 1876 Little Bighornissa.


title: Arikarat

text: Arikarat, hidatsat ja mandanit tunnetaan virallisesti MHA-kansakuntana (Three Affiliated Tribes), ja heidän Fort Bertholdin reservaattinsa pinta-ala on 3 900 neliökilometriä.. Reservaatin alkujuuret ovat vuodelta 1862. Varsinaisesti se luotiin vuonna 1880, ja virallisesti heistä tuli sen asukkaita vuonna 1900. Puolet maista on yksityisessä intiaaniomistuksessa. Missourijoki halkoo aluetta ja jakaa sen kolmeen erilliseen osaan. Pohjoiset ja itäiset alueet koostuvat hedelmällisitä viljelymaista, läntisten ja eteläisten seutujen sisältäessä enimmäkseen ruohoaavikkoa. Arikarojen kielen osaajia on vähän, mutta nuoret heimon jäsenet tekevät parhaansa pitääkseen kielen elossa.


title: Arikarat

text: MHA-kansakunnalla on New Townissa oma museonsa, jossa vieraat voivat tutustua ylä-Missourin intiaanien vanhoihin perinteisiin. Kaikilla kolmella heimolla on oma kesäinen pow-wow-juhlansa. Diabetekseen sairastuneiden korkeat lukemat ovat saaneet MHA-kansakunnan ajamaan tarmokkaasti oman terveudenhuoltonsa kehittämistä. Tämän tuloksena avattiin v. 2004 Fort Berthold Diabetes Program Wellness Center.


title: Arikarat

text: Tutkimusmatkailija Etienne Veniard de Bourgmont vietti useita vuosia arikarain kylissä 1700-luvun alkupuolella, ja kertoi aikalaisilleen kyliä olevan Missourijoen länsipuolella kaikkiaan 40. Myös arikarain oman perimätiedon mukaan kylien määrä pitää paikkansa. Lisäksi arkeologiset kaivaukset vahvistavat tiedon kymmenistä kylistä. Osa näistä on ollut suurikokoisia ja paaluvarustuksin suojattuja. Kylien keskellä sijaitsi laaja tori, jota hallitsi suurikokoinen rakennus. Niihin mahtui satoja ihmisiä, ja ne toimivat arikarain uskonnollisen elämän keskuksena.


title: Arikarat

text: Arikarain kylät olivat poliittiselta rakenteeltaan itsehallinnollisia, ja heimot olivat löyhässä liitossa keskenään. Kun toisiaan seuraavat perättäiset pandemiat löivät hajalle arikarat 1700-luvun loppupuolella, tuhoutui suuri osa heidän alkuperäistä kulttuuriaan ja poliittista järjestelmäänsä. Arikarain parissa asunut Pierre Antoine Tabeau kuvasi vuonna 1804, että hän ei nähnyt arikaroissa yhtenäistä kansakuntaa, vaan kulkutautien rikkirepimän ihmisjoukon, joka oli majoittunut kolmeen kylään. Hajonneet suvut, kannattajia vailla olevat päälliköt, ja toisistaan eriävät murteet tekivät arikaroista kolme kaoottista puoluehenkistä ryhmittymää, joiden välillä ollut jännite esti yhteisten päätösten syntymisen.


title: Arikarat

text: Arikarain luokkajako muodosti neljä eri tasoa. Ylinnä olivat parhaiten tunnetut sotajohtajat ja henkimiehet. Toinen luokka muodostui kunnioitettuihin seuroihin kuuluvista miehistä ja naisista. Kolmanteen kuuluivat miehet, jotka olivat ansainneet sodissa kunniaa. Alin luokka sisälsi edellisten tasojen ulkopuolelle jääneet soturit.


title: Arikarat

text: Pohjoisille tasangoille siirryttyään arikarat harrastivat aktiivista kaupankäyntiä monilla maataloustuotteillaan. Heidän viljelemänsä pienitähkäinen maissilajike oli hyvin kysyttyä ruokatavaraa. Cheyennet ja lakotat muodostivat tärkeimmän asiakaskunnan. Arikarat halusivat cheyennien hevosia, ja olivat valmiit vaihtamaan niitä aseisiin ja ammuksiin. Cheyennet puolestaan olivat riippuvaisia arikarain ruokatarvikkeista Kiowat, arapahot ja osaget vierailivat monien muiden tavoin kauppapaikoilla, ja toivat mukanaan omia tuotteitaan. Markkinapäivät pidettiin kesäisin, ja niiden ajaksi keskeytetyt sodat saattoivat jatkua kauppatilaisuuden päätyttyä.


title: Arikarat

text: Lähellä olevissa hidatsojen ja mandanien kylissä käytiin kauppaa lähes kaikella mitä preerioille oli kulkeutunut. Ne toimivat varastopaikkoina niin biisoninmetsästäjille, St. Louisin kauppiaille kuin nuoren Amerikan taiteilijoille ja tutkimusmatkaajillekin. Arikarat pyrkivät hallitsemaan kaupankäyntiä ja asettivat sulkuja Missouri-joelle tarkoituksenaan estää St. Louisista lähteneiden kauppiaiden matkan mandanien ja hidatsojen kyliin.


title: Arikarat

text: Vaikka arikarat olivat säilyttäneet maamajansa ja maanviljelynsä Texasin ajoista asti, he harrastivat myös metsästystä. Syksyllä, kun sadonkorjuu oli tehty, joukko ratsumiehiä suuntasi kulkunsa tasangoille, jossa he elivät yli talven vaeltavina biisonien metsästäjinä. Joskus biisoneita metsästettiin vedessä. Arikarat olivat taitavia uimareita ja pystyivät vangitsemaan biisoneita, kun nämä puolustuskyvyttöminä ylittivät jokia suurina laumoina. Keväällä metsästäjät palasivat kyliinsä odottamaan ukkosen ensimmäistä jyrähdystä. Se oli merkki, joka käynnisti jokakeväisen "Äiti Maissin" rituaalin.


title: Arikarat

text: Arikarain maailmaa hallitsi hahmottomaksi kuvailtu "Suuri pyhä", jolla ei ollut suoraa kontaktia ihmisiin. "Äiti maissi" oli laskeutunut maan päälle tämän ylimmän hengen lähettiläänä. Hän ohjasi arikarat etsimään omat kulttuurilliset piirteensä ja hyvän elämän. Äiti maissin kunniaksi järjestettiin jokavuotinen rituaali. Kyseessä oli monimuotoinen ja tarkoin suunniteltu seremonia, joka alkoi pyhän kirstun avaamisella. Kirstussa säilytettiin voiman symboleita: kaikkeen elolliseen ja hedelmällisyyteen liittyviä taika-esineitä. Joka kylällä oli oma kirstunsa. Vaikka menot liittyivätkin lähinnä maissin istutukseen, kyseessä oli kuitenkin myös uuden elämän luomistyö. Juhla oli arikaroille tärkeä, ja sitä on vietetty vielä 1900-luvun alussa.


title: Arikarat

text: Arikarain muita juhlia on seetripuun seremonia, joka oli loppukesään liittynyt lääkemajan avaus. Sage-tanssi oli henkistä puhdistautumista varten. 1800-luvun alussa ympäristön heimoilta omaksuttu aurinkotanssi jäi arikarain keskuudessa lyhytaikaiseksi ilmiöksi. He eivät koskaan sisäistäneet siihen omaa uskontoaan.


title: Arikarat

text: Sukulaisuus arikaroilla laskettiin äidin puolelta. Tämän vuoksi naisilla oli suuri valta ja he pystyivät osallistumaan tärkeisiin päätöksiin heimon asioissa. Arikarat olivat moniavioisia. Naimalla vanhimman tyttären sai mies ensisijaisen oikeuden vaimonsa nuorempiin siskoihin, kun nämä tulivat oikeaan ikään. Vaikka suvut järjestivät avioliitot, oli tytön suostumus välttämätön. Jos avioliitto ei vastannut odotuksia, vaimo saattoi jättää miehensä ja palata vanhempiensa luo ilman häpeää. Aviorikoksesta yllätetty nainen maksoi teostaan ruumiillisena kurituksena. Joissakin tapauksissa mies jätti hänet. Aviomiehellä oli myös oikeus ampua vaimonsa rakastajan paras hevonen.


title: Arikarat

text: Toisin kuin useimmilla tasankojen kansoilla, arikaroilla ei ollut avioliiton mukana tulevia sukulaisuussuhteiden sisältämiä tabuja, kuten puhekielto anopin kanssa. Nämä mutkikkaat suhteet korvasi viholliselta otettu päänahka tai joku muu erikoislahja, jonka aviomies antoi appivanhemmilleen.


title: Siivoaminen

text: Siivoaminen on jonkin paikan puhdistamista tai siistimistä roskista, pölystä tai liasta. Perussiivouksessa, joka tehdään harvoin, palautetaan paikan siivous, kun taas usein toistuvalla ylläpitosiivouksella säilytetään siisteys.


title: Siivoaminen

text: Siivoamisessa voidaan käyttää apuvälineinä esimerkiksi rättiä, harjaa, moppia tai pölynimuria. Useimmissa talouksissa asukkaat itse hoitavat siivoamisen, mutta jotkut käyttävät siivousalan ammattilaisia siivoustöiden suorittamiseen.


title: Siivoaminen

text: Suomessa Martat suosittelee, että viikottain imuroidaan, pestään lattiat, wc ja kylpyhuone ja pyyhitään pölyt. Päivittäisiin toimiin kuulu lähinnä järjestely ja vuoteen sijaus, kun taas monia muita toimia kuten ikkunanpesu tehdään silloin tällöin.


title: Tilinteon hetki

text: Tilinteon hetki on Timo Rautiainen & Trio Niskalaukauksen kahden CD:n kokoelma, jonka yhtye julkaisi jäädessään määrittelemättömän pituiselle tauolle vuonna 2004. Kokoelman ensimmäinen levy koostuu yhtyeen suosituimmista kappaleista ja toinen levy sisältää singlejen bonusraitoja sekä muuta harvinaista materiaalia.


title: Tilinteon hetki

text: Albumi debytoi Suomen virallisen listan sijalla 10, ja se pysyi listalla yhteensä 9 viikkoa.


title: Tilinteon hetki

text: Suluissa alkuperäinen albumi.


title: Frank Armoton

text: Frank Armoton on Martti Innasen jännitysromaani vuodelta 1981. Sen kustansi Karisto.


title: Abalone

text: Abalone on Michel Lalet'n ja Laurent Levin suunnittelema kahden pelaajan lautapeli. Molemmilla pelaajilla on 14 kuulaa; toisella mustat ja toisella valkoiset. Pelilauta on kuusikulmainen ja siinä on 61 koloa, joissa kuulia liikutellaan. Tavoitteena on työntää vastustajan kuulat ulos pelilaudalta. Aloittelijoiden pelit ovat yleensä nopeita, mutta taitavien pelaajien ottelu saattaa kestää useita tunteja.


title: Abalone

text: Pelin aloituksessa kuulat asetetaan muodostelmaan laudan vastakkaisille laidoille. Viereisessä kuvassa näkyy perinteinen alkuasetelma, mutta aloituksesta on olemassa myös variaatioita. Mustilla kuulilla pelaava tekee ensimmäisen siirron. Kerrallaan voi siirtää yhtä, kahta tai kolmea kuulaa. Niitä liikutetaan jonossa, jolloin kaikki siirrettävät kuulat liikkuvat yhtä aikaa samaan suuntaan.


title: Abalone

text: Vastustajan kuulia voi puskea ylivoimalla, eli yhtä kuulaa kahdella tai kolmella omalla jonossa olevalla kuulalla tai kahta kuulaa kolmella. Kolmea kuulaa ei voi työntää. Pelin voittaa se, joka saa ensin työnnettyä viisi vastustajan kuulaa ulos laudalta.


title: Calamari Union

text: Calamari Union on Aki Kaurismäen toinen pitkä elokuva vuodelta 1985 (kuvattu syksyllä 1984 Helsingissä). Elokuvassa esiintyi näyttelijöiden lisäksi tunnettuja rockmuusikoita. Elokuva on mustavalkoinen.


title: Calamari Union

text: Elokuvassa viisitoista Frank-nimistä miestä ja yksi Pekka lähtee vaeltamaan Kalliosta Eiraan. Suurin osa kuolee matkalla, osa jää muuten sille tielleen ja kaksi viimeistä yrittää soutaa lopuksi ”Eestiin”.


title: Calamari Union

text: Vuonna 2008 yhdysvaltalainen Richard Lefebvre teki elokuvasta uusintaversion nimellä "Calamari Union (remake)".


title: Calamari Union

text: Järjestyksessä Frank I–XV:


title: Mies joka katosi

text: Mies joka katosi () on tšekkiläisen kirjailijan Franz Kafkan keskeneräiseksi jäänyt romaani. Kafka itse julkaisi ensimmäisen luvun vuonna 1913 nimellä "Der Heizer" (saks. 'lämmittäjä'). Max Brod julkaisi romaanin postuumisti vuonna 1927 nimellä "Amerika". Kafka itse oli päiväkirjassaan kutsunut käsikirjoitusta nimellä "Der Verschollene" (saks. 'kadonnut'). Vuonna 1983 romaanista julkaistiin Jost Schillemeitin toimittama laitos otsikolla "Der Verschollene".


title: Mies joka katosi

text: Teos julkaistiin ensi kerran suomeksi vuonna 1965 Tammen Keltaisessa kirjastossa nimellä Amerikka; suomennoksen oli laatinut Elvi Sinervo. Markku Mannilan käännös "Mies joka katosi" ilmestyi Otavan kustantamana vuonna 2000.


title: Mies joka katosi

text: Kirja kertoo 17-vuotiaasta siirtolaisesta Karl Rossmanista, jonka perhe lähettää hänet Yhdysvaltoihin setänsä luo. Nuori ja naiivi Karl saa pian huomata, että pinnallisen ystävällisyyden ja avuliaisuuden takaa paljastuu julmaa hyväksikäyttöä ja armottomuutta. Hän joutuu keskelle maailmaa, jossa pärjää vain kovuudella ja kieroudella.


title: Kinoliini

text: Kinoliini (CHN) on heterosyklinen aromaattinen yhdiste, joka sisältää yhden typpiatomin. Se on huoneenlämmössä väritöntä ja voimakkaalle tuoksuvaa nestettä. Se on hygroskooppinen eli vettä imevä aine. Kinoliinin leimahduspiste on 105 °C, taitekerroin 1,623–1,626, itsesyttymislämpötila 480 °C ja CAS-numero 91-22-5. Kinoliinia löytyy luonnossa kivihiilitervasta, josta se eristettiin ensimmäisen kerran vuonna 1834.


title: Kinoliini

text: Jos kinoliinia altistetaan valolle, se muuttuu vähitellen keltaiseksi ja lopulta ruskeaksi. Se liukenee huoneenlämmössä huonosti veteen, mutta paremmin orgaanisiin liuottimiin. Kinoliini on välituote metallurgiassa sekä väriaineiden ja polymeerien valmistuksessa. Sitä käytetään myös säilöntäaineena, desinfiointiaineena ja liuottimena.


title: Kinoliini

text: Lyhytaikainen altistuminen kinoliinihöyrylle ärsyttää hengitysteitä ja silmiä, ja voi aiheuttaa myös huimausta. Pidempiaikaisen altistumisen arvellaan aiheuttavan maksavaurioita.


title: Superettan

text: Superettan on ruotsalaisen jalkapalloilun toiseksi korkein sarjataso. Sarjassa on 16 joukkuetta ja jokainen niistä pelaa kahdesti jokaista vastaan. Joukkueille kertyy siis kauden aikana 30 peliä. Sarjan päätteeksi kaksi parasta joukkuetta nousee suoraan Allsvenskaniin. Superettanin kolmonen pääsee yrittämään nousua kaksiosaisessa karsintaottelussa Allsvenskanin kolmanneksi huonointa joukkuetta vastaan. Sarjan kaksi viimeistä joukkuetta putoaa suoraan 1. divisioonaan ja kolmanneksi ja neljänneksi huonoimmat joutuvat karsimaan sarjapaikastaan 1. divisioonan lohkojen kakkosia vastaan.


title: Asmo Hurula

text: Asmo Kalle Juhani Hurula (s. 1952 Helsinki) tunnettiin 1970-1980-luvulla rockpiireissä nimellä "Appo". Hän toimi muun muassa Hectorin ja Juice Leskisen yhtyeiden roudarina ja yleismiehenä.


title: Asmo Hurula

text: Hurula ei varsinaisesti tehnyt yhtäkään roudarin työnkuvaan kuuluvaa tehtävää, kuten laitteiston siirtelyä, asennusta ja kytkemistä, sekä esiintymisen aikana tapahtuvaa soittimien ja laitteiston säätelyä ja viritystä. Sen sijaan Hurula keskittyi olemaan seuramies ja hauskuuttaja. Hänet muistetaan ystävällisenä ja harmittomana persoonana.


title: Asmo Hurula

text: Vaikka Hurula ei varsinaisesti ole näyttelijä, hän esiintyi 1980-luvulla useissa Aki Kaurismäen ja Mika Kaurismäen elokuvissa.


title: Asmo Hurula

text: Hurula laulaa Juice Leskisen "Taivaan kappaleita" -albumin kappaleen ”Action!!!”. Juicen Bluesia Pieksämäen asemalla -kappaleen sanoituksessa mainitaan Hurula nimeltä.


title: Mako Iwamatsu

text: Mako Iwamatsu (マコ 岩松) (10. joulukuuta 1933 – 21. heinäkuuta 2006) oli japanilais-amerikkalainen näyttelijä. Hänen isänsä oli kirjailija ja kuvittaja Tarō Yashima. Makon vanhemmat muuttivat Yhdysvaltoihin tämän ollessa pieni, ja Mako itse seurasi toisen maailmansodan jälkeen. Hänestä tuli Yhdysvaltojen kansalainen vuonna 1956.


title: Mako Iwamatsu

text:
Monissa hänen rooleissaan hänet esitellään näyttelijäluettelossa pelkällä etunimellään Mako.
Makon kuuluisin rooli on elokuvassa "Tykkivene Jangtse-joella", josta hän oli ehdolla parhaan miessivuosan Oscar- ja Golden Globe -palkintoihin. Vuonna 1976 hän oli ehdolla Tony-palkintoon parhaasta miespääosasta musikaalissa näytelmästä "Pacific Overtures".


title: Mako Iwamatsu

text: Conan-elokuvissa "Conan barbaari" ja "Conan hävittäjä" Mako näytteli Conanin velhoavustustajaa. Nouseva aurinko (1993) elokuvassa Makolla oli Yoshida-sanin sivurooli ja (1997) Seitsemän vuotta Tiibetissä elokuvassa Mako näytteli Kungo Tsarongin roolia. Vuonna 2001 hänellä oli rooli elokuvassa "Pearl Harbor" ja vuonna 2005 cameorooli elokuvassa "Geishan muistelmat".


title: Mako Iwamatsu

text: Makolla on tähti Hollywood Walk of Famella.


title: Mako Iwamatsu

text: Mako kuoli 21. heinäkuuta 2006 ruokatorven syöpään, jota vastaan hän oli taistellut pitkään.


title: Julio Rey

text: Julio Rey (s. 13. tammikuuta 1972 Toledo, Espanja) on entinen espanjalainen kestävyysjuoksija. Hän oli erikoistunut maratonille.


title: Julio Rey

text: Reyn ensimmäiset arvokilpailut olivat maastojuoksun MM-kisat 1997 Torinossa, jossa hän sijoittui pitkällä matkalla yhdeksänneksi. Samana vuonna hän oli Ateenan MM-kisoissa kahdeksas 10 000 metrin juoksussa. 1998 Rey oli kuudeskymmeneskolmas maastojuoksun MM-kisoissa Marrakechissä pitkällä matkalla. Seuraavana vuonna hän kärähti dopingista Rotterdamin maratonin jälkeen ja sai kahden vuoden kilpailukiellon.


title: Julio Rey

text: Hän palasi radoille 2001 voittamalla Hampurin maratonin ajalla 2.07.46. Samana vuonna hän oli Edmontonin MM-kisoissa maratonilla kolmaskymmenesseitsemäs. Vuonna 2002 hän voitti pronssia Münchenin EM-kisoissa maratonilla ja sijoittui puolimaratonin MM-kisoissa Brysselissä yhdenneksitoista ajalla 1.02.10. Seuraavana vuonna Rey oli maastojuoksun MM-kisoissa Lausannessa pitkällä matkalla kahdeksastoista. Samana vuonna hän voitti Hampurin maratonin ajalla 2.07.27 ja voitti hopeaa Pariisin MM-kisoista ajalla 2.08.38. Ateenan olympialaisissa 2004 hän oli maratonilla viideskymmeneskahdeksas ja voitti samana vuonna Espanjan mestaruuden puolimaratonilla. 2005 hän voitti jälleen Hampurin maratonin, tällä kertaa ajalla 2.07.38. Helsingin MM-kisoissa hän oli kahdeksas. Vuonna 2006 hän voitti neljännen kerran Hampurin maratonin tehden reittiennätyksen ja Espanjan ennätyksen ajallaan 2.06.52. Göteborgin EM-kilpailuissa 2006 hän sijoittui maratonilla kolmanneksi. Hän keskeytti maratonkilpailun sekä Osakan MM-kilpailuissa 2007 että Pekingin olympialaisissa 2008.


title: Julio Rey

text: Rey lopetti uransa vuonna 2009.


title: Heterosyklinen yhdiste

text: Heterosykliset yhdisteet ovat IUPACin määritelmän mukaan rengasrakenteisia kemiallisia yhdisteitä, joiden renkaassa on vähintään kahta eri alkuainetta. Vetyatomeja ei huomioida. Epäorgaaninen heterosyklinen yhdiste on esimerkiksi bisyklo[3.3.1]tetrasiloksaani. Orgaanisissa yhdisteissä rengasrakenteessa hiilen lisäksi tyypillisimmät alkuaineet ovat kuten typpi, rikki tai happi. Näitä atomeja kutsutaan "heteroatomeiksi". Rengasrakenteet voivat olla aromaattisia tai ei-aromaattisia.


title: Heterosyklinen yhdiste

text: Pelkkiä hiiliatomeja renkaassa sisältävät yhdisteet, kuten syklopropaani ja sykloheksaani, eivät ole heterosyklisiä vaan sykloalkaaneja.


title: Heterosyklinen yhdiste

text:
Heterosykliset kolmirenkaat ovat reaktiivisempia rengasjännityksen takia, jolloin sidoskulmat eivät ole päässeet optimiarvoonsa. Yhden heteroatomin sisältävät yhdisteet ovat yleensä stabiilimpia, kun taas kaksi heteroatomia sisältävät esiintyvät lähinnä reaktiivisina välituotteina.
Viisirengasyhdisteet ovat usein aromaattisia ja siten stabiileja.


title: Kalliokyyhky

text: Kalliokyyhky ("Columba livia") on merenrannikon luolissa ja kalliojyrkänteillä sekä myös vuoristoissa elävä kyyhkylaji. Sitä tavataan Välimeren ja Mustanmeren ympäristössä, koko Iberian niemimaalla, Irlannissa, Skotlannin Ylämailla sekä Shetlanninsaarilla ja Färsaarilla. Laji on aiemmin pesinyt myös Norjassa. Linnun pituus on noin 30–35 cm ja siipiväli 62–68 cm.


title: Kalliokyyhky

text: Kalliokyyhky on kaupungeissa yleisen kesykyyhkyn eli pulun ("Columba livia domestica") kantamuoto. Kesykyyhky on yleinen myös Suomessa. Kesykyyhkyt ovat polveutuneet kyyhkyslakoista karanneista tai vapautetuista linnuista.


title: Kalliokyyhky

text: Kalliokyyhky muistuttaa paljolti uuttukyyhkyä, mutta selkä ja siipien yläpinnat ovat usein vaaleamman harmaat kuin uuttukyyhkyllä ja yläperä on valkoinen.


title: Hugo Neuman

text: Hugo Neuman (19. helmikuuta 1847, Oulu – 1. heinäkuuta 1906) oli suomalainen ratainsinööri, tehtailija ja arkkitehti.


title: Hugo Neuman

text: Hugo Alexander Neuman syntyi Oulussa 1847. Isä Lars Neuman oli merikapteeni, joka kuoli Gibraltarilla, kun Hugo oli vasta 5-vuotias. Kansainvälinen ympäristö oli kuitenkin perheelle siis tuttu. Tekniikkaa Neuman opiskeli ensin Vaasan teknillisessä reaalikoulussa. Insinööriksi hän valmistui Zürichin polyteknillisestä korkeakoulusta. Zürichissä Neuman sai todennäköisesti ajatuksen puuhiomon perustamisesta tutustuttuaan siellä uuteen keksintöön, hiomakoneeseen.


title: Hugo Neuman

text: Neuman palasi Suomeen ja värväytyi töihin Riihimäen-Pietarin rautatielle, mutta pian hän löysi Verlankosken tuolloisen Iitin (myöhemmin Jaalan) ja Valkealan kuntien rajalta, ja osti sen ääreltä tontin, myllyn ja koskiosuuden puuhiomoa varten. Neuman perusti Verlan ensimmäinen puuhiomon vain 24-vuotiaana vuonna 1871. Pääomaa uudelle hiomolle lainattiin opiskelutoveri Alexander Lagerborgilta ja kirjanpitäjäksi tuli toinen opiskelutoveri, Waldemar Conradi. Toiminta hiomolla alkoi 1872.


title: Hugo Neuman

text: Hiomon toimintaa haittasivat alusta asti kuljetusvaikeudet sekä hiokkeen vähäinen tuotanto. Massan hintojen romahdus keväällä 1874 pakotti Neumanin palaamaan rautateille ja jättämään yrityksensä Waldemar Conradin huostaan. Verlan hiomo jatkoi toimintaansa vielä pari vuotta, kunnes tulipalo tuhosi rakennukset vuonna 1876 ja lopetti ensimmäisen hiomon toiminnan. UNESCOn maailmanperintöluetteloon päässyt Verlan puuhiomo ja pahvitehdas ympäristöineen on siis Neumanin hiomon seuraaja, eikä Neuman toiminut sen suunnittelijana, vaan sen arkkitehti oli Eduard Dippell.


title: Hugo Neuman

text: Vuonna 1874 Neuman muutti Helsinkiin, jonne suunnitteli asuinhuvilan omaan käyttöönsä. Jo samana vuonna hän muutti Turkuun päästyään sinne Valtionrautateiden ratainsinöörin virkaan. . Turussa hän jatkoi arkkitehdin uraansa suunnittelemalla rakennuksia Turun rautatieaseman tarpeisiin.


title: Hugo Neuman

text: Kun Oulua vuoden 1882 tulipalon jälkeen alettiin rakentaa jälleen, oli Hugo Neuman arkkitehtina jo tunnettu ja hän sai suunniteltavakseen useita uusia rakennuksia vanhaan kotikaupunkiinsa. Suuri osa Neumanin Ouluun suunnittelemista rakennuksista on edelleen olemassa. "Teräksen talo" kunnostettiin vuonna 2001 ravintola Uudeksi Seurahuoneeksi.


title: Raimo

text: Raimo on suomalainen miehen etunimi. Nimi on yleisin suomalainen muunnos saksalaisista nimistä Raimund ja Reimund, joiden muinaissaksalainen alkumuoto Ragimund tarkoittaa "neuvokasta suojelijaa". Raimon nimipäivä on 3. lokakuuta. Suomessa nimi Raimo on lokakuun 2018 alkuun mennessä annettu 33 479 miehelle. Yli puolet heistä on syntynyt 1940- ja 1950-luvuilla.


title: Botox

text: Botox on palkitun mustalaiskirjailijan Veijo Baltzarin moderni näytelmä, joka kertoo aikansa monikulttuurisesta Suomesta. Sen ensi-ilta oli Vuosaaren Vuotalossa 17. huhtikuuta 2009.


title: Satelliitintorjunta-ase

text:
Satelliittintorjunta-ase (engl. ASAT, "Anti-Satellite") on ase, jolla tuhotaan keinotekoisia satelliitteja. Sodan sattuessa sillä pyritään estämään tai häiritsemään vihollisen viestintää, satelliittipohjaista paikantamista, tiedustelua ja muita satelliitein toteutettuja sotilaallisesti hyödyllisiä toimintoja.
Monesti satelliitintorjunta-ase on ohjus tai toinen satelliitti ("tappajasatelliitti").


title: Satelliitintorjunta-ase

text: Kiinan kansantasavalta teki 11. tammikuuta 2007 kokeen, jossa Feng-Yun-sääsatelliitti tuhottiin ballistisen ohjuksen kantamalla kineettisellä kärjellä, joka tuhosi satelliitin 800 km:n korkeudella. Kiinalaiset eivät myöntäneet eivätkä kieltäneet tehneensä koetta, mutta jos sellainen tapahtui, se oli ensimmäinen satelliittien tuhoamiskoe sitten 1980-luvun, jolloin Yhdysvallat ja Neuvostoliitto tekivät omia kokeitaan.


title: Satelliitintorjunta-ase

text: Yhdysvallat teki 21. helmikuuta 2008 Tyynellämerellä kokeen, jossa risteilijä USS Lake Erielta laukaistulla SM-3-ohjuksella tuhottiin putoamassa ollut tiedustelusatelliitti. Yhdysvallat väitti satelliitin rakettipolttoaineen aiheuttavan terveyshaittoja. Venäjä ja Kiina pitivät sitä peiteltynä satelliitintorjuntaohjuksen kokeena.


title: ASAT

text: ASAT voi tarkoittaa seuraavia asioita:


title: SIS

text: SIS tai Sis tai SiS voi tarkoittaa seuraavia: